Nastavak saradnje Radničkog i FIAT-a ! - Vaterpolo vesti\nPočetna » Slajder » Nastavak saradnje Radničkog i FIAT-a !\nNastavak saradnje Radničkog i FIAT-a !\n(Foto: VK Radnićki)\nDva prepoznatljiva imena iz Kragujevca, Vaterpolo klub Radnički i FIAT automobili Srbija nastavljaju saradnju pošto je u petak u prostorijama kluba potpisan ugovor o tehničko-finansijskom sponzorstvu, saopštio je kragujevački klub. U ime FAS-a potpis na ugovor stavio je generalni direktor kompanije Antonio Ćezare Ferara, dok je u ime Radničkog to učinio sportski direktor Jugoslav Vasović, a tim povodom održana je i konferencija za medije. Ferara je prilikom potpisivanja istakao da je Radnički sportskim uspesima zavredeo pažnju velikog broja Kargujevčana i da je to bila preporuka da se nastavi saradnja, dok je Vasović ocenio da je nastavak saradnje logičan sled događaja posle vrlo uspešne godine za oba kolektiva.\n“ U Kragujevcu se u proteklih godinu dana igrao vrhunski vaterpolo, a pehar Kupa Evrope i finalni mečevi u domaćem šampionatu bili su više nego dobra pozivinca da Radnički dobije sve veći broj navijača. Ujedno, to je i bila najbolja preporuka da se saradnja naše kompanije i ovog kluba nastavi i u narednoj sezoni. Na taj način samo potvrđujemo koliko cenimo rezultate, napore da se oni ostvare i značaj koji sport ima i u našoj lokalnoj zajednici“, rekao je Ferara.\nSaradnja je počela pre skoro godinu dana, a potpisivanjem novog ugovora ona će biti proširena pa će posle dovođenja vrlo kvalitetnog igračkog i stručnog kadra Radnički moći da računa na finansijsku podršku koja će mu omogućiti da u narednoj sezoni postigne i bolje rezultate.\n“ Nastavak i proširenje saradnje kompanije FAS i VK Radnički samo je logični sled okolnosti posle izuzetno uspešne prošle godine kako za FAS tako i za naš klub. Bili smo deo istog tima, postizali smo odlične rezultate, siguran sam da ćemo to raditi i ove sezone i činiti ponosne i zadovoljne građane Kragujevca što ova dva izuzetno uspešna kolektiva dolaze baš iz našeg grada“, istakao je Vasović.\nUzdanica vaterpolista Radničkog i reprezentativac Srbije Filip Filipović rekao je na konferenciji za medije da je podrška FAS-a, prilika za zadovoljstvo, ali i obaveza da se klub predstavi na pravi način.\n“ Sigurnost i zadovoljstvo za sve igrače i klub je kada kompanija kao što je FAS stane iza svih nas. To nam takođe predstavlja i dodatni motiv i obavezu da na pravi način ponašanjem u bazenu i oko njega prezentujemo naš klub i sve one koji nas podržavaju. Sigurni smo da će i ova godina naše saradnje biti uspešna i da ćemo zajedno zabeležiti puno poslovnih i sportskih pobeda“, smatra Filipović.\nU narednoj sezoni Radnički očekuju izazovi na četiri ‘fronta’, pošto će se osim u domaćem kupu i prvesntvu boriti i u kvalifikacijama za Ligu šampiona, kao i u evropskom Superkupu gde će se kao osvajači Evropa Kupa sastati sa šampionima Evrope Crvenom zvezdom, što će biti repriza okršaja iz finala plej-ofa prvenstva Srbije prethodne sezone.\nPrve mečevi u sezoni Kragujevčane očekuju u Grupi B prve runde kvalifikacija za Ligu šampione čiji će biti domaćini od 26. do 29. septembra.


Operativna grupa za migrante zasjeda u Vladi USK-a: Uspostavlja li se novi kamp? | Krupljani.BA\nOperativna grupa za migrante zasjeda u Vladi USK-a: Uspostavlja li se novi kamp?\nUpravo je počeo sastanak operativne grupe za migrantsku krizu u Unsko sanskom kantonu na kojoj učestvuju vodeći ljudi vlade kantona, policije i IOM-a te zdravstvenih institucija.\nNa prijedlog premijera USK-a Mustafe Ružnića učesnici u radu grupe su prihvatili da novinari uđu i prisustvuju sastanku.\nRasprava je otvorena problemom smještaja viška migranata te se očekuje da će do kraja sjednice usvojiti odluku da se otvori novi kamp za migrante na Medenom Polju kod Bosanskog Petrovca.\nPodsjetimo, Ujedinjene nacije izrazile su zabrinutost nakon prebacivanja migranata i tražitelja azila na područje Vučjaka, apelirajući na nadležne bosanskohercegovačke institucije da rade na pronalasku alternativnog smještaja.\nU zajedničkoj izjavi UN-a u BiH podsjetili su da na lokalitetu Vučjaka postoje veliki sigurnosni i zdravstveni rizici, a ta lokacije nije u skladu s međunarodnim humanitarnim standardima zbog čega nije adekvatna za smještanje ljudi.\nOperativna grupa za koordiniranje aktivnosti i nadzora nad migrantskom krizom USK-a ustvrdila je tada da nije ispoštovan niti jedan zaključak sa briselskog sastanka o migrantskoj krizi u BiH, a posebno oni koji se odnose na rasterećenje Krajine, da nije uspostavljena državna koordinacija svih učesnika u procesu upravljanja migracijama, da nisu određene lokacije migrantskih centara i da su promašeni svi rokovi.\nTako su s ciljem održavanja opće sigurnosne i zdravstveno-epidemiološke situacije članovi grupe donijeli odluku da se zabranjuje dalji prihvat migranata u centre Bira i Miral, dok će za ranjive kategorije migranata smještaj u centrima Borići i Sedra i dalje biti na raspolaganju.


Popović (RERI): Ne ubija nas vazduh, nego korupcija i neodgovornost\nVesti Autor:N1 Beograd16. mar. 202118:573 komentara\nMirko Popović iz organizacije RERI, koja je tužila EPS zbog prekomernog zagađenja vazduha u Srbiji, kaže za N1 da nas ne ubija vazduh već korupucija i neodgovornost. Dodaje da je Srbija prezagađena i da je situacija "crna da ne može biti crnja".\n„Zvuči kao šala da se Beograd kandiduje za zelenu prestonicu, neodgovornost je što se neko usuđuje da kandiduje Beograd za zelenu prestonicu. Današnja poruka potvrđuje ono što je predmet tužbe, emisija gasova u 2018. i 2019. godini premašuju vrednosti i zato je Sekretarijat Energetske zajednice pokrenuo postupak za rešavanje sporova protiv Srbije. Sumpor-dioksid ne nestaje trenutkom emitovanja, već se pretvara u sekundarne čestice, u sumpornu kiselinu i to su sve razlozi zašto smo zagađeni, a uzrok je neodgovornost“, kaže Popović.\nEnergetska zajednica pokrenula postupak protiv Srbije zbog neprimenjivanja NERP\n16. mar. 2021 4\nRERI: Viši sud odlučio u korist otpuštenog načelnika za kvalitet vazduha\n11. mar. 2021 19\nBeograd na listi najzagađenijih gradova u svetu, Valjevo treće u Evropi\n16. mar. 2021 21\nOn dodaje da mi 15 godina gotovo ništa nismo uradili i da smo u zaostatku.\n„Moramo da izađemo iz kruga da mi nešto ne možemo. Mi ne možemo da spovodimo zakone, jer ih sprovodi korumpirana vlast i onda je pitanje šta možemo da uradimo na kratak rok, a to je recimo da deca ne izlaze napolje ujutru kad je opasno. Mi smo taoci neodgovorne i korumpirane vlasti i to mora da bude u korenu rešavanja problema. Vlada Srbije je osnovala radnu grupu pre godinu i po dana, izradili su plan kvaliteta vazduha, koji nije usklađen sa zakonom“, kazao je Popović.\nKaže da se nada da ce ovi problemi brzo početi da se rešavaju.\n„Nama je potrebno da neko sa međunarodnog nivoa reaguje, i Evropska unija da nam stavi do znanja, jer se godinama ponašamo kao skup pijanih svatova, mi 15 godina obećavamo da ćemo da smanjimo zagađenje. Ozbiljne države bi primenile svoje obaveze, to bi trebalo da bude obaveza. Srbija je znala pre 15 godina da će imati direktivu o velikim ložištima. Jedna od najvećih elektrana Evropi, u Poljskoj, emituje 10 puta manje čestica od naših elektrana. Srpske termoelektrane emituju onoliko koliko emituje pola Evropske unije, 600 hiljada tona, a Srbija 300 hiljada tona, svakako smo prvi i u emisjii“, rekao je Popović.\nKada je reč o zdravlju, on kaže da i manje emisije, ukoliko su građani dugo izloženi, utiču na zdravlje ljudi. Sumpor-dioksid u vazduhu reaguje i stvara sekundarne PM čestice, koje se zavlače u pluća i dovode do stvaranja sumporne kiseline koja uništava prirodne resurse.\nPopović navodi da su iz RERI-ja tužbom zahtevali da se EPS uskladi sa emisijama i svestan je da postrojenja ne mogu da se izgrade za dan.\n„U smislu tehnologije, postrojenja za odsumporavanje mogu da smanje zagađenje. Ne možemo da zanemarimo da imamo završeno postrojenje u Kostolcu koje ne radi, nije radilo u 2018. i 2019. godini, pitanje je kada će ta tehnologija biti primenjena u Srbiji. Evropska unija jasno zahteva od Srbije da otpočne energetsku tranziciju i da prestanemo da proizvodimo struju iz uglja“.\nAgencija za zaštitu životne sredine pokušala je da promeni kriterijume za prikaz kvaliteta vazduha čak 5 puta, a kada se tome usprotivio Milenko Jovanović, otpušten je.\n„To otpuštanje službenika iz Agencije je nezakonito, kao i premeštanje sa jedne pozicije na drugu. Građani imaju razloga da budu izuzetno zabriniuti kada je reč o kvalitetu vazduha u Srbiji, jer nažalost imamo podatke da je stanje „crno da crnje ne može biti“, zaključio je Mirko Popović.


Papa na svečanom Uskršnjem bdenju o migrantima i dostojanstvu\nBeta 15. aprila 2017. 23:10\nPapa Franja je u subotu osudio svakodnevno „razapinjanje ljudskog dostojanstva“ migranata, siromašnih i marginalizovanih kroz nepravdu i korupciju, i u poruci povodom Uskršnjeg bdenja pozvao vernike da održe nadu u bolju budućnost.\nFranja predvodi noćnu svečanost u Bazilici Svetog Petra u atmosferi povećanog strahovanja za bezbednost posle poplave islamski-inspirisanih napada i tenzija oko priliva migranata u Evropu.\nBezbednost je posebno stroga, znatno više nego obično tokom Svete nedelje, posebno posle dvostrukog napada na koptske crkve u Egiptu na praznik Cveti, u kojima je poginulo najmanje 45 ljudi.\nDržeći samo jednu sveću, Franja je sam prošao centralnim prolazom zamračene bazilike što je simbolizovalo mrak posle Isusovog raspeća na Veliki petak. Kada je Franja stigao do oltara, uključeni su reflektori bazilike, kao simbol svetlosti Hristovog vaskrsenja.\nPapa je u besedi podsetio na biblijsku scenu u kojoj dve žene prilaze Isusom grobu i rekao da se njihov očaj zbog njegove smrti može videti svakog dana na licima žena čija su deca žrtve siromaštva, eksploatacije i nepravde.\n„Možemo videti i lica onih koji su dočekani s prezirom jer su imigranti, lišeni zemlje, kuće i porodice“, rekao je on.\nDrugi su žrtve parališuće birokratije i korupcije „koja ih lišava njihovih prava i razbija im snove“, rekao je papa, ponavljajući dve teme koje je isticao tokom svog četvorogodišnjeg papstva: briga za migrante i osuda korupcije.\n„U svom bolu, te dve žene odražavaju lica svih onih kojima je, na ulicama naših gradova, ljudsko dostojanstvo raspeto“, rekao je Franja.\nAli, umesto da dignu ruke pred takvom sudbinom, pozvao je vernike da imaju nade, jer to simbolizuje Hristovo vaskrsenje.\nOn je pozvao katolike da „sruše sve zidove koji nas drže zatvorenim u našem sterilnom pesimizmu, u našim pažljivo izgrađenim kulama od slonovače koje nas izoluju od života, u našoj prinudnoj potrebi za sigurnošću i u beskrajnoj ambiciji koja nas može navesti da ugrozimo dostojanstvo drugih“.\nPapa je na Veliki petak predvodio procesiju u rimskom Koloseumu, gde je u više navrata osudio „sramotu“ prolivanja krvi nevine dece, žena i migranata u svetskim sukobima, brodolomima i drugim tragedijama.\nU nedelju, Franja će proslaviti radosnu Uskršnje misu na Trgu Svetog Petra ispunjenim cvećem. Uprkos zatvaranju ulica, detektorima za metal i drugim merama bezbednosti, očekuje se da hiljade ljudi stignu na misu.


DNS u četvrtak o koalicijama na lokalu | BL Portal\n27. Oktobra 2020. 8:35\nTo je juče za “Nezavisne novine” potvrdio lider DNS-a Nenad Nešić, a na pitanje šta pokazuju informacije sa terena, kada su u pitanju lokalni odbori, on tvrdi da su oni isključivo vjerni DNS-u.\n“Ali, isto tako, imaju slobodu da kažu da bi sa ovim ili onim ostvarili bolji rezultat. Imaju slobodu da kažu šta je to, po njihovom mišljenju, u interesu građana i lokalnih zajednica”, rekao je Nešić.\n“Oni imaju tu moć, mogu da smjenjuju”, rekao je Nešić, a na pitanje hoće li biti novog sastanka sa liderom SNSD-a Miloradom Dodikom, nije želio dati konkretan odgovor.\n“Kada su u pitanju članovi DNS-a, odnosno lokalne organizacije te stranke, oni su, naravno, za nastavak koalicije. Postoji nekoliko ljudi u rukovodstvu stranke koji iz određenih razloga stvari gledaju drugačije. Mislimo da, kada je u pitanju saradnja na lokalnom nivou, u većini lokalnih zajednica tu neće biti nekih problema”, rekao je za “Nezavisne novine” Radovan Kovačević, portparol SNSD-a.\n“Mi smo uvijek otvoreni za razgovore sa svima. Međutim, nemamo baš mnogo vremena da se bavimo takvim stvarima, mi se bavimo vođenjem Republike i to je naš primarni zadatak. Osim toga, u kampanji smo za lokalne izbore, tako da imamo previše posla”, naveo je Kovačević.\nPrethodno je lider stranke Nenad Nešić podnio ostavku na mjesto v.d. direktora “Puteva Republike Srpske”, a na taj potez odlučio se zbog, kako je tada obrazložio, zdravstvenih razloga.\nTags: DNS, koalicije, lokalni izbori


RTCG - Radio Televizija Crne Gore - Nacionalni javni servis :: Region :: Nema islamizacije, radikalizacije ili arabizacije\nIZETBEGOVIĆ O BIH 20. 11. 2017. 19:52 >> 19:23 11\nIZETBEGOVIĆ O BIH\nNema islamizacije, radikalizacije ili arabizacije\nČlan Predsjedništva BiH, Bakir Izetbegović izjavio je da u BiH nema zabrinjavajućih procesa islamizacije, radikalizacije ili "arabizacije" društva.\n"Sve institucije Bosne i Hercegovine odlučno su se suprotstavile nasilnom ekstremizmu i terorizmu i u toj borbi vrlo uspješno sarađuju sa svojim međunarodnim partnerima. Bosna i Hercegovina je, kao članica globalne Koalicije za borbu protiv ISIL-a, dala vrlo konkretne doprinose", rekao je Izetbegović na skupu "EU budućnost za Balkan", u Sarajevu.\nOn je istakao da je BiH prva država u regionu koja je učešće svojih državljana u stranim paravojnim formacijama i organizacijama proglasila krivičnim djelom.\n"Sve to je rezultiralo time da u posljednjih 18 mjeseci nije bilo zabilježenih odlazaka iz Bosne i Hercegovine na strana ratišta", rekao je Izetbegović.\nPrema njegovim riječima, posebno su Bošnjaci bili posebno glasni i konkretni u osudi svih vidova terorizma i nasilnog ekstremizma, dok se Islamska zajednica u BiH institucionalno suprotstavila pojavama ekstremizma i paradžematima koji su pokušali da rade van njenih okvira i mimo njenog ustava i tumačenja islama.\n"Bošnjaci, kao evropski narod, nikada se neće odreći dostignutih civilizacijskih vrijednosti koje baštine, ali ni svoje tradicije i vjere… Ni kada smo varbarski ubijani nijesmo posegnuli za osvetom ili ekstremizmom, nego smo istrajavali na civilizacijskim vrijednostima, na istini i pravdi", istakao je Izetbegović.\nDodao je da ne postoje bilo kakve osnove ni pretpostavke da se tvrdi, kao što to neki čine, da Bosna i Hercegovina predstavlja ili može predstavljati potencijalnu bezbjednosnu prijetnju.\nBakir Izetbegović BiH\nUhapšen bivši komandant takozvane Armije BiH\n05. 12. 2018. 11\nSarajevo danas najzagađeniji grad na svijetu\n02. 12. 2018. 3\nMigranti probili kordon granične policije\n24. 10. 2018. 2


SDA Zenica: Pozivamo gradonačelnika da hitno dostavi prijedlog budžeta i time deblokira Zenicu - SDA Zenica - www.sdazenica.ba\n31/01/2020 31/01/2020 Web Master\t0 Comments\nOpćinski odbor SDA Zenica na sjednici održanoj 31. januara razmatrao je aktuelnu političku situaciju u Zenici i pozvao gradonačelnika Zenice da bez odlaganja ispuni zakonsku obavezu i hitno dostavi prijedlog Budžeta vijećnicima na izjašnjavanje.\nPodsjećamo da su vijećnici SDA, SBB i A-SDA u skladu sa članom 85. Poslovnika Gradskog vijeća („Službene novine Grada Zenica“ broj: 4/17), podnijeli prijedlog za sazivanje sjednice Gradskog vijeća u svrhu razmatranja prijedloga Budžeta Grada Zenica za 2020. godinu i prijedloga Odluke o izvršavanju budžeta za 2020. godinu. Međutim, gradonačelnik do današnjeg dana i pored inicijative vijećnika nije dostavio prijedlog budžeta, čime je u potpunosti blokirao grad Zenicu.\nNadalje, poznato je da je gradonačelnik u dva navrata sa sjednica Gradskog vijeća povlačio prijedlog Budžeta i time onemogućio vijećnike u Gradskom vijeću da raspravljaju o ovom temeljnom dokumentu i na taj način je Grad Zenicu doveo pred stanje totalne blokade. Neosporno je da u skladu sa članom 34. Statuta Grada Zenica i članom 70. Poslovnika Gradskog vijeća gradonačelnik ima obavezu da dostavi prijedlog Budžeta na usvajanje. Međutim, gradonačelnik je povlačeći dva puta prijedlog Budžeta, kao i nedostavljajući prijedlog Budžeta onemogućio funkcionisanje Grada kao i ispunjavanje brojnih obaveza koje se finansiraju iz gradskog Budžeta. Na ovaj način dovode se u tešku situaciju posebno osjetljive kategorije: penzioneri, korisnici javne kuhinje, porodice šehida, RVI, demobilisani borci itd., kao i finansiranje redovnih obaveza iz nadležnosti Grada Zenica. Posebno upozoravamo na velike probleme u funkcionisanju javnih preduzeća, ustanova i drugih korisnika Budžeta kojima je neophodna finansijska pomoć, a koja se jedino može realizirati usvajanjem Budžeta.\nS obzirom na to da na dan 31. januar prestaje mogućnost bilo kakvih finansijskih transakcija u okviru gradskog budžeta te da su ključevi rješenja u rukama gradonačelnika, pozivamo Fuada Kasumovića da hitno dostavi prijedlog budžeta i time deblokira grad Zenicu.\n← Vijećnici SDA, SBB, A-SDA pozvali gradonačelnika da dostavi prijedlog Budžeta\nKasumović nedostavljanjem budžeta Gradskom vijeću nastavlja blokirati Zenicu →\nDelegacija SDA posjetila Lašvanski sliv: Osloboditi se elementarne nepogode i nastaviti ekspanziju Zenice koju je započeo rahmetli Smajlović\n12/11/2019 12/11/2019 Web Master 0


Ovaj grad proglašen Evropskom prestonicom kulture za 2019.\nTanjug 12. januara 2019. 18:54\nSOFIJA – Plovdiv, najstariji grad u Bugarskoj, zvanično je proglašen za Evropsku prestonicu kulture 2019, a tu titulu deli sa italijanskim gradom Materom.\nOko 50.000 ljudi okupilo se danas na centralnom trgu da uživo prati program organizovan tim povodom, pod nazivom „Mi smo raznobojni“, a u kojem je učestvovalo 1.500 lokalnih i stranih umetnika na više scena, prenosi AP.\nPlovdiv, drugi po veličini grad u Bugarskoj, hiljadama godina je opstajao na raskršću između zapadne Evrope i Bliskog istoka.\nGradske vlasti tvrde da je Plovdiv najstariji kontinuirano naseljen evropski grad, sa istorijom dugom više od 6.000 godina, o čemu svedoče arhitektonski spomenici koji datiraju uz vremena Tračana, Grka, Rimljana, Vizantije i Osmanskog carstva.\nOvaj grad, koji se prostire na obe strane reke Marice, poznat je i po etničkoj raznolikosti – mnogi među 340.000 njegovih stanovnika pripadnici su turske, romske, jermenske, grčke ili jevrejske manjine, a svi imaju prilično snažan uticaj na bogat kulturni život Plovdiva.\nEmotivna podrška Radeta Šerbedžije\nNovi Sad zvanično aplicirao za evropsku prestonicu kulture\nPrimeri ovog uticaja predstavljeni su tokom današnjeg muzičkog i plesnog programa, uz raznobojno osvetljenje, pod sloganom „Zajedno“.\nOve godine je predviđeno da u Plovdivu bude održano oko 350 kulturnih događaja, uključujući izložbu na kojoj će biti predstavljeni delovi Berlinskog zida povodom obeležavanja 30 godina od njegovog pada.\nPlovdiv, inače prvi bugarski grad koji je postao Evropska prestonica kulture, našao se i na listi „Njujork tajmsa“ od 52 mesta koja treba posetiti 2019. godine.


Prijatelji dece Srbije su održali trening za zaposlene u institucijama za brigu o deci bez roditeljskog staranja\nPrijatelji dece Srbije održali trening za zaposlene u institucijama za brigu o deci bez roditeljskog staranja\nU subotu, 2. juna 2018, u KZM “Gnezdo” u Beogradu, Prijatelji dece Srbije su održali jednodnevnu obuku “Srušimo zidove – podrška deci na institucionalnom smeštaju”, u kojoj je učestvovalo 18 predstavnika iz 13 institucija socijalne zaštite iz Srbije.\nObuci su prisustvovali predstavnici devet institucija za decu bez roditeljskog staranja (uključujući prihvatilišta za decu i male domske zajednice) iz Beograda, Užica, Niša, Pančeva, Bele Crkve, Sremske Kamenice i Subotice, kao i predstavnici Republičkog zavoda za socijalnu zaštitu, Centra za socijalni rad iz Beograda, Niša i Kragujevca. Tokom obuke je razgovarano o izazovima u radu i njihovim potencijalnim rešenjima, razmenjivala su se znanja i iskustva. Učesnici su dobili metodologiju Prijatelja dece Srbije ‘’rascigljavanja zidova”, koju ova organizacija inače primenjuje od 2014. godine u direktnom radu sa decom koja su na smeštaju u domu “Dragutin Filipović Jusa” i Prihvatilištu za decu, Beograd.\nPored razmene vrednosti i iskustava, svaka institucija je dobila ‘’Srušimo zidove – magičnu kutiju’’, u kojoj se nalazi komplet scenarija i materijala za deset radionica koje su Prijatelji dece Srbije razvili tokom svog rada u institucijama, a u direktnoj su vezi sa zatitom prava deteta na obrazovanje, slobodno izražavanje, igru, itd…, a tokom obuke smo se bavili i raznim načinima za njihovo korišćenje.\nUčesnici su trening ocenili kao veoma koristan i kvalitetan, a kolege i koleginice iz Prijatelja dece Srbije su na ovaj način podstakli dalju saradnju i umrežavanje zaposlenih u oblasti zaštite deteta. Jedan od rezultata treninga je i dogovor o zajedničkoj izradi preporuka za unapređenje položaja dece na institucionalnom smeštaju, kao i sprečavanja sindroma sagorevanja kod zaposlenih.\nTrening je realizovan u okviru projekta ‘’Srušimo zidove – Magična kutija’’ koji realizuju Prijatelji dece Srbije uz podršku Međunarodnog kluba žena, Beograd.\nSrušimo zidove je projekat, koji Prijatelji dece Srbije, u više faza, realizuju od 2014. godine. U različitim fazama podržan je od strane Međunarodnog kluba žena i Ministarstva za rad, zapošljavanje, boračka i socijalna pitanja, kao i mnogih ustanova obrazovanja, culture i soc. zaštite, a sprovodi se u cilju pospešivanja socijalne inkluzije, i podizanja obrazovnih i socijalnih kapaciteta dece na institucionalnom smeštaju. Tokom realizacije projekata, organizovano je više od 70 aktivnosti sa decom, vaspitačima, pedagozima, psiholozima, socijalnim radnicima, predstavnicima civilnog društva i medija, kao i donosiocima odluka us oblasti dečje zaštite. Više o samom projektu možete saznati ovde.\nČlanice MODS Deinstitucionalizacija\nDiskusija o deci u sukobu sa zakonom u okviru tematske grupe MODS-a\nKomitet za prava deteta o efektima pandemije KOVID-19...


Vreme 1212 - Upotreba kriminalnih slucajeva u politicke svrhe: Na koga mislis kada kazes Saric\nRAZOČARAO »NAVIJAČE«: Darko Šarić na optuženičkoj klupi\nAko je suditi po vestima koje su preplavile medije po dolasku Darka Šarića u Srbiju, deluje kao da nije stigao specijalnim avionom, okružen, valjda, vrhunskim agentima tajne službe. Pre bi se reklo da je u zemlju doleteo u ekonomskoj klasi, gde je o svojim problemima sa srpskim političarima ćaskao sa slučajnim saputnicima, koji su potom požurili da te razgovore prepričaju novinarima\nTabloidi bliski vlasti su prvi preneli da se tokom puta "žalio agentima BIA kako su ga neki političari pustili niz vodu, oprali ruke od njega i pored svega što je za njih učinio". "Kurir" je dao svedočenje svog "sagovornika iz bezbednosnih službi" da je Šarić "u jednom trenutku zagonetno pitao: ‘Đe su vam ona dvojica, Tadić i Homen?"‘\nPRIČLJIVI ČUVARI TAJNI: Potom je "Politika" objavila informaciju "iz pouzdanog izvora u Birou za koordinaciju službi bezbednosti", da se Šarić tokom leta za Beograd, pred agentima BIA, posebno okomio na dvojicu srpskih političara, koje je, uz gomilu nepristojnih reči, nazvao "lažovima koji su ga prodali". Izvor "Politike" nije želeo da precizira koga je Šarić imenovao i šta je ispričao o tim političarima, ali je izjavio da smatra da će klupko tek sada početi da se odmotava. Na "poverljive izvore" su se pozivali svi koji su objavili da se Šarić krio u Venecueli, Dominikanskoj Republici, Brazilu, Kolumbiji, živeo bez telohranitelja, trudio se da bude neupadljiv, mada je tužilac za organizovani kriminal Miljko Radisavljević rekao na konferenciji za novinare, organizovanoj povodom predaje Darka Šarića, da u interesu istrage ne može da se precizira gde je i kako uhapšen, jer je u bekstvu još ukupno 18 njegovih saradnika, na čijem se lociranju i dalje radi.\nPošto se još niko iz vrha države ili bezbednosnih službi nije oglasio da demantuje sva ova "svedočenja iz prve ruke", reklo bi se da je, uz privođenje kraju akcije protiv moćnog narko-klana, i dalje u toku paralelna akcija upotrebe "Slučaja Šarić" za zastrašivanje i disciplinovanje političkih protivnika. Ta akcija je počela daleko pre ovogodišnjih izbora, još kada je početkom prošle godine objavljeno da se tadašnji ministar policije Ivica Dačić viđao sa Rodoljubom Radulovićem, zvanim Miša Banana, visoko pozicioniranim članom Šarićevog narko-klana. Dačić je demantovao da je išta znao o Radulovićevim kriminalnim aktivnostima, ali se u igri pojavilo i ime bivšeg šefa Dačićevog kabineta Branka Lazarevića, za koga se tvrdilo da se viđao sa pojedinim članovima narko-klana i prenosio im informacije da su pod policijskim merama. I pored toga, Lazarević je mirno obavljao diplomatske dužnosti u Atini, da bi tek 20. februara ove godine, nekako baš pred izbore, bio pozvan na saslušanje u Tužilaštvu za organizovani kriminal. Stavljeno mu je na teret udruživanje radi vršenja krivičnih dela i odavanje službene tajne, pasoš mu je oduzet i pušten je da se brani sa slobode.\nMada su Dačić i njegovi partijski drugovi stalno ponavljali da jedva čekaju da Šarić bude uhapšen pa da se vidi sa kim je zaista u državi sarađivao, verovatno im nisu prijale optužbe koje su se periodično pronosile po medijima. Jeste da mediji najbolje žive od senzacionalnih vesti, i ovde i u svetu, ali kod nas je već duže vreme uzela maha malo drugačija situacija. Umesto sudova, tabloidi "bliski vladajućoj partiji" optužuju, hapse i presuđuju, po potrebi čereče protivnike SNS-a i Aleksandra Vučića, pa deluju kao medijska pajser brigada vlasti preko koje se najavljuju budući koraci državne politike.\nPROZVAO IH ŠARIĆ: S. Malović...\nTa politika se zasniva mahom na neprekidnom lansiranju afera i optužbi, a Šarić je u takvoj kombinaciji kapitalni dobitak. Zato su hapšenje narko-bosa i najavu njegovog prvog svedočenja na sudu propratili naslovi poput: "Tajkuni i političari u neviđenoj panici! Pola Srbije u strahu od saslušanja mafijaša iz Pljevalja", uz nabrajanje onih koji bi trebalo da se najviše plaše, a spisak je dugačak: tu su i Mišković, i Dačić, i pojedinci iz bivše vlasti, koji bi trebalo sami da se prepoznaju.\nNeki od pomenutih su se komentarima uključili u priču, ne dovodeći u pitanje istinitost Šarićevih reči koje su procurele u javnost. Tako je bivši predsednik Srbije Boris Tadić, povodom vesti da ga je Šarić još u avionu pominjao, rekao da je to logično s obzirom na činjenicu da je on inicirao akciju "Balkanski ratnik", posle koje je Šarić morao da beži, i da su "svi oni političari i mediji koji o ovom slučaju govore suprotno istini, zapravo oni koji su uplašeni od istine i skoro izvesno saveznici kriminala".\n...i S. Homen\nSTRAH I "DAN D": I dok se skoro cela političko-medijska scena u Srbiji bavi utvrđivanjem odgovornosti za veze sa Šarićem, u pozadini seiri Srpska napredna stranka, uz dozirano sejanje straha. Zoran Babić, član Predsedništva SNS-a, kaže da je njegova partija spokojna u iščekivanju svedočenja Darka Šarića, ističući da u Srbiji ima onih koji zbog saradnje sa njim ne mogu da spavaju, i da oni "koji su sa Šarićem tikve sadili budu spremni da im se o glavu razbiju". Funkcioneri SNS-a manje-više pričaju ono što tabloidi saznaju iz "poverljivih izvora", pa tako neimenovani izvor "Kurira" kaže da je Šarić "nesporno uživao zaštitu mnogih visokopozicioniranih političara i oni su opravdano u panici zbog onog što će on ispričati pred sudom, jer on više nema razloga da štiti svoje političke kontakte i mnoge moćnike bi mogao da povuče za sobom", dodajući da se ta podrška očituje i u tome što je Šariću omogućeno da kupuje lokale, preduzeća i najplodniju zemlju u Vojvodini, kao i po tome što se protiv njega nije vodila istraga sve do trenutka kada je američka DEA to zatražila. Ministar pravde Nikola Selaković kaže da se osnovano sumnja da je postojao kontakt između državne strukture i kriminalnih organizacija, da je Šariću neko omogućio pranje novca, te da mu je davao povlašćene informacije: "Na primer, o parcelama u nekim selima za koje je retko ko znao, a kasnije se ispostavilo da preko njih prolaze neki infrastrukturni projekti."\nDa dokazivanje svih pomenutih sumnji i optužbi počne na za to jedino merodavnom mestu javnost je dočekala 24. marta, kada se Darko Šarić prvi put pojavio pred sudom. Mada je taj trenutak najavljivan kao "Dan D za mnoge najistaknutije političare i biznismene", jer bi "Šarić svojim svedočenjem mogao da otvori Pandorinu kutiju i zapečati mnoge političke karijere", sam početak procesa nije opravdao najavljeni spektakl.\nJeste Šarić, između ostalog, rekao da su optužbe protiv njega laž, "dimna zavesa bivšeg režima da zamagli svoje lopovluke, obmana da se sakrije Agrobanka i druge stvari", da nije kriv ni po jednoj tački optužbe, da mu je sve namešteno, da droga nije njegova, da se viđao i sarađivao sa uticajnim ljudima na položajima i bogatima, a da su "oni tamo, ja sam ovde", da bi imao mnogo toga da kaže, ali da neće odgovarati na pitanja u ovom trenutku, da nema toga koga neće pozvati za svedoka "jer neće da odgovaraju njegov brat i on, a oni da sede kao ugledni građani"… Ko su ti "oni" Šarić ovog puta nije precizirao, pa je "Dan D" odložen do njegovog sledećeg pojavljivanja na sudu, a "Kurir" i "Informer" su osvanuli sa naslovima "Prao sam pare sa političarima", "O imenima na drugom suđenju", "Šarić sarađivao sa vrhom bivše vlasti".\nDa Šarić dosta zna može se pretpostaviti; da će pričati i istinu i lagati pokušavajući da sebe nekako zaštiti je logično, jer mu dugogodišnja robija svakako preti, a zbog laganja mu neće biti gore. Da li će sudije uspeti da razdvoje istinu i laži, i ko su "oni" koji zaista imaju razloga za brigu zbog njegovog hapšenja, videće se, valjda, na kraju suđenja, koje će verovatno potrajati. Nije čudno ni da se mediji toliko bave Šarićem, hapšenje kriminalca tog kalibra jeste događaj koji dugo drži pažnju. Ono što, međutim, u "Slučaju Šarić" bode oči je da se taj slučaj već uveliko koristi kao izgovor za situaciju koja podseća na produžetak predizborne kampanje, kao da se izbori nisu tek završili. Na primer, pojedini mediji danima su špekulisali da bi sastav buduće vlade mogao da zavisi i od onog što će Šarić reći u Specijalnom sudu, da u vladi neće biti mesta ni za SPS, ni za NDS, ukoliko Šarić, uz jake dokaze, optuži Ivicu Dačića ili Borisa Tadića, ili njihove bliske saradnike, za saradnju sa njim.\nAko je neko uopšte pomislio da će se sve to desiti na prvom Šarićevom pojavljivanju, nije mnogo pametan, njegov advokat je rekao da mu je potrebno bar mesec dana samo da se upozna sa optužnicom. Na tom nastupu javnost je dobila jadno duhovito i isto toliko razložno svedočenje kojim je Šarić pokušao da objasni kako je postao žrtva bezdušnog sistema. Ako je, međutim, razlog za buku koja se oko Šarića ne stišava nešto drugo, onda je slučaj mnogo ozbiljniji. To, za početak, pokazuje da Vučić i njegovi naprednjaci ništa nisu naučili iz nekih dešavanja u bliskoj prošlosti, koja neprijatno podsećaju na sadašnje događaje. Kod nas su kriminalci odavno shvatili da kod trenutne vlasti može da se kupi vreme ili bar pažnja, ako se za nešto optuže prethodnici te vlasti, ali to kratko traje, naročito ako nije poduprto jakim dokazima (vidi antrfile).\nOsim toga, ono što brine je utisak da razlog stalnog podgrevanja "Slučaja Šarić" nije samo želja da se raspetljaju veze narko-kartela, državnih funkcionera i biznismena, već činjenica da nova/stara vlast nema šta drugo da baci pred birače, koji su joj koliko juče izglasali skoro apsolutno poverenje. A to pokazuje da pobednici izbora nisu svesni da se vlast ne može zasnivati samo na održavanju neprekidnog vanrednog stanja, potpirivanog senzacionalnim hapšenjima, dramatičnim konferencijama za medije, najavama borbe protiv onih koji bi da Srbiju gurnu u haos, garniranog sa smirujućim bajkama o Beogradu na vodi, kanalu do Soluna, milijardama evra koje samo što nisu stigle. Da svest o ograničenom roku trajanja ovakve taktike postoji, slučaj Šarić bi se brzo preselio sa naslovnih stranica u sudnicu, a u najvažnije vesti se vraćao kada se tačno utvrdi ko je šurovao sa narko-klanom, umesto što se politika svodi na svakodnevno najavljivanje smaka sveta za "neke" političare i tajkune, dok se nešto drugo ne smisli.\nOsnovni problem je što vremena za smišljanje čudesnih rešenja u Srbiji nema: šta god se bude desilo na suđenju Šariću, to neće pomoći da se neki drugi problemi koji čekaju ovu vlast reše, poput zjapećeg bankrota, radnika koji na ulici traže plate i posao, investitora koji ne dolaze. Vešto manipulisanje, krupne a prazne reči, uterivanje straha političkim protivnicima, mogu da pomognu da se osvoji vlast na jadnoj srpskoj političkoj sceni, ali je slaba vajda od svega toga pred delegacijom MMF-a, evropskim zvaničnicima koji svako malo pominju priznanje Kosova kao uslov za ulazak u EU, Vladimirom Putinom, koji iz nekog razloga, usled krize oko Krima, zove na razgovor Vučića i Dačića. Iz tako ozbiljnih problema i pod pritiskom tako ozbiljnih igrača niko ne bi mogao da se bezbolno izvuče, ali teško da će ovima na vlasti to biti uteha u budućnosti.\nLegija, pouzdan svedok\nMilorad Ulemek Legija, nekadašnji komandant Jedinice za specijalne operacije, optužen za ubistvo premijera Srbije Zorana Đinđića, predao se žandarmima 2. maja 2005. godine ispred svoje kuće, uz tvrdnju da se tu krio prethodnih četrnaest meseci. Iste večeri su sa njim u zgradi MUP-a razgovarali direktor BIA Rade Bulatović, ministar policije Dragan Jočić, prisutni su bili i policijski generali Miroslav Milošević i Goran Radosavljević Guri. Tema razgovora je ostala nepoznata široj javnosti, ali ubrzo su političari, mahom članovi Demokratske stranke Srbije, ali i visoki funkcioneri policije, uz podršku tabloida, počeli da najavljuju da će Srbija saznati "pravu istinu" o ubistvu Đinđića kada Legija progovori. Funkcioner DSS-a Dejan Mihajlov izjavio je da Demokratska stranka "zna ko je ubio Đinđića", a ako DS ne kaže ko je to bio, da će on to učiniti. Predsednički kandidat DSS-a na tadašnjim izborima Dragan Maršićanin rekao je da će Legijino pojavljivanje pred sudom možda posredno uticati na opredeljenje birača… Mediji su pomno pratili čime se Legija u zatvoru bavi, šta čita, pljuštali su intervjui, otvorena pisma...\nPosle gromoglasnih najava, ispostavilo se da je Legija na sudu izjavio da nema veze sa ubistvom Đinđića, da je na dan atentata u svojoj kući čuvao bolesnu decu, da je bio "zbunjen i šokiran" vešću o ubistvu premijera, da je iz saopštenja MUP koje je video na televiziji saznao da je osumnjičen za ubistvo, da se predao da bi dokazao nevinost, da je po nalogu Čedomira Jovanovića, Vladimira Popovića Bebe, Dragoljuba Markovića i Dušana Spasojevića u inostranstvo preneo 600 kilograma droge iz trezora DB-a u Komercijalnoj banci… Pošto su dokazi o njegovoj krivici bilo dosta čvršći od njegovih laži, Ulemek je dobio 40 godina zatvora; Dejan Mihajlov je kasnije priznao na sudu da je lagao kada je rekao da zna ko je zaista ubio Đinđića, pravdajući se žarom predizborne borbe.\nLegija se kao svedok ponovo pojavio nedavno, kada je vlast saopštila da su zbog ubistva Slavka Ćuruvije uhapšeni Ratko Romić i Milan Radonjić. Tužilac Miljko Radisavljević na konferenciji za novinare je rekao: "Uhapšeni Romić i Radonjić su zajedno s Radetom Markovićem ubili Ćuruviju. Do ovih informacija smo došli na osnovu iskaza svedoka koji je odlučio da progovori", kao i da je taj svedok Ulemek i da nije ništa tražio zauzvrat.


DRAMA OKO NAPADA U DORTMUNDU: Misteriozno pismo je 'neuobičajeno', ali sugerira na 'islamističke ekstremiste' - GlobalCir\nMinistar unutrašnjih poslova Sjeverne Rajne Vestfalije Ralf Jeger kaže da je pismo u kom se preuzima odgovornost za eksplozije u Dortmundu “neuobičajeno”. Jeger je izjavio novinarima da je policija Sjeverne Rajne Vestfalije ponovo preduzela dodatne mjere bezbjednosti u Dortmundu, gdje će u srijedu uveče Borusija i AS Monako odigrati odložen fudbalski meč u Ligi Šampiona, prenio je Rojters.\nPrethodno je policija objavila da istražuje moguću “islamsku vezu” povodom bombaških napada, nakon što je na mjestu napada pronađeno pismo u kom se pominje napad na božićnom vašaru u Berlinu. U pismu se pominje i njemačka izviđačka misija “Tornado” u okviru međunarodne koalicije koja se bori protiv DAIŠ-a, navelo je nekoliko njemačkih medija, pozivajući se na neimenovane izvore.\nKeler: Uhapšen jedan od dvojice osumnjičenih za napad\nNjemačka glavna tužiteljka Frauke Keler izjavila je danas da pismo pronađeno na mjestu napada na autobus, koji je prevozio igrače fudbalskog kluba Borusija Dortmund, sugeriše da je napad povezan sa islamističkim eksteremištičkim motivom. Keler je dodala da je u pismu traženo povlačenje njemačkih aviona u okviru izviđačke misije “Tornado” iz Turske, koja djeluje u sklopu međunarodne koalicije, koja se bori protiv DAIŠ-a i zatvaranje američke vazduhoplovne baze Ramštajn u Njemačkoj.\nZanimljivo je da posljednji napad dolazi odmah nakon otvorenih Erdoganovih prijetnji Njemačkoj i Evropi, kako će njihove ulice biti nesigurne i da će ‘platiti cijenu’ negativnog stava prema Erdoganu.\nOdgovornost preuzeli i antifašisti?\nPrema njenim riječima, njemačke vlasti još procjenjuju da li je pismo kredibilno. Ona je navela da vlasti “ozbiljno sumnjaju” u drugu poruku o preuzimanju odgovornosti objavljenu na jednom antifašističkom internet portalu u kom se tvrdi da je napad izveden u znak odmazde zbog “blagog stava” kluba prema neonacističkim i rasističkim navijačima.\nU međuvremenu, magazin “Fokus” je objavio da njemački istražitelji ispituju sadržaj i drugog pisma u kom se preuzima odgovornost za eksplozije u blizini autobusa fudbalskog tima Borusija Dortmund, u kojima je jedan igrač povrijeđen. Magazin navodi da je u pitanju poruka objavljena na jednom antifašističkom internet portalu u kom se tvrdi da je napad izveden u znak odmazde zbog “blagog stava” kluba prema neonacističkim i rasističkim navijačima.\nZa napad u Berlinu, u decembru prošle godine u kom je 12 ljudi poginulo, odgovornost je preuzela teroristička grupa DAIŠ, podsjeća AFP. Portparolka policije Nina Fogt je za televizijsku stanicu ZDF rekla da “istraga mora da se kreće u svim pravcima”, prenijla je agencija AP.\nKako se navodi, igrač Mark Bartra je zadobio povrede ruke i morao je da bude operisan, dok je jedan policajac, koji je bio u pratnji autobusa na motociklu, bio je u stanju šoka. Njemački mediji pišu da je zahvaljujući neprobojnom staklu na klupskom autobusu fudbalera Borusije pored kojeg su dok se kretao, eksplodirale tri bombe, izbjegnuta veća tragdija.\nAutobus je oštećen na dva mjesta, ali je uprkos eksplozijama polomljeno samo jedno staklo, piše “Velt”. “Špigl” navodi, pozivajući se na bezbjednosne krugove, da se radi o ciljanim napadima na autobus. Eksploziv je bio sakriven u žbunju pored puta kojim se kretao autobus sa fudbalerima. Oni su poslije eksplozije vraćeni u hotel.


Uni-Chem :: O nama - Istorija\n1995 Nenad Šunjevarić osniva partnersku kompaniju Medico Trade & Partners, koja se pre svega bavi uvozom i distribucijom medicinske opreme i laboratorijskih hemikalija.\n1997 Kompanija menja ime u UNI-CHEM, a Nenad Šunjevarić postaje jedini osnivač i generalni direktor. Obzirom na veoma nestabilne ekonomske uslove u Srbiji, kompanija se fokusira na aktivnosti vezane za distribuciju laboratorijskih hemikalija i farmaceutskih sirovina, kao i na razvoj dugoročne strateške saradnje sa svojim principalima, vodećim multinacionalnim kompanijama iz EU i SAD.\n2001 Uvođenje dijagnostike u asortiman proizvoda.\n2003 Uvođenje humanih lekova u asortiman. Osnivanje Službe za registraciju lekova i medicinskih sredstava. Razvoj licencne poslovne saradnje sa farmaceutskim proizvođačima iz regiona.\n2008 Akvizicija kompanije Quadrachemicals koja je specijalizovana za marketing laboratorijskih reagensa.\n2009 Otvaranje novog skladišta koje u potpunosti zadovoljava standarde Dobre Distributivne Prakse i u skladu je sa savremenim ekološkim zahtevima.


BZNR ~ Pogledaj teme - IZMENE ZAKONA IZ OBLASTI ZŽS DO KRAJA AVGUSTA\nPoslao: Čet Avg 01, 2013 11:50\nMinistar energetike, razvoja i zaštite životne sredine u Vladi Republike Srbije Zorana Mihajlović najavila je danas da će konačne verzije izmena niza zakona iz oblasti zaštite životne sredine, uključujući Zakon o zaštiti prirode i Zakon o zaštiti životne sredine, biti završene do kraja avgusta.\nMihajlović je pred Odborom za zaštitu životne sredine Skupštine Srbije, prilikom podnošenja izveštaja o radu Ministarstva energetike, razvoja i zaštite životne sredine za period od februara do aprila, navela da se završavaju i izmene zakona o hemikalijama, o zaštiti prirode, o biocidnim proizvodima, o upravljanju otpadom, o ambalaži i ambalažnom otpadu, kao i o integrisanom sprečavanju i kontroli zagađenja.\nNovina je to što će parlamentu istovremeno biti predložena i najvažnija podzakonska akta, navela je ona i istakla da se na izmenama zakona radi u saradnji sa Privrednom komorom Srbije (PKS), Gradom Beogradom, AP Vojvodinom i drugim zainteresovanim stranama.\nOna je napomenula da će izmena pomenutih dokumenata pomoći prilikom otvaranja pregovora sa EU oko Poglavlja 27, koje se odnosi na zaštitu životne sredine, a koje je veoma zahtevno i složeno.\nMihajlović je negirala da će biti osnivanja novih agencija iz oblasti zaštite životne sredine zbog usklađivanja sa propisima EU jer Ministarstvo ima kapacitet da radi u toj oblasti i bez novih agencija.\nOna je saopštila da bi bilo bolje da oblast životne sredine bude objedinjena u jedno ministarstvo, i dodala da će u slučaju da podela ministarstava ostane kao i do sada, međuministarska saradnja u toj oblasti morati da bude intenzivnija i efikasnija.\nTakođe, navela je da će biti osnovan budžetski fond za zaštitu životne sredine jer se bez postojanja tog fonda dešavalo da novac namenjen zaštiti životne sredine završi u lokalnim samoupravama, ili na projektima koji nemaju veze sa tom oblašću.\nKako je istakla, radi se i na zakazivanju prvog sastanka sa predstavnicima organizacija civilnog društva koje se bave zaštitom životne sredine kako bi se dogovorila buduća saradnja.\nMihajlović je napomenula da sastanak sa NVO do sada nije održan jer se radi na ažuriranju spiska od 120 organizacija koje imaju potpisan ugovor sa resornim ministarstvom i koje su u prethodnom periodu dobijale pomoć od države, a od kojih približno 40 posto više ne postoji.\nTakođe, ona je najavila da Ministarstvo sprema i osnivanje nacionalne laboratorije za hemikalije, navodeći da ukidanje Agencije za hemikalije i biocide nije bilo na štetu građana Srbije jer su njena funkcija, rad i kvalitet posla u potpunosti zadržani u okviru tog ministarstva, ali bez dodatnih troškova za direktore, saradnike i članove upravnog odbora te agencije.\nVlada sinhronizovano radi na rešavanju problema zagađenja u Zajači kod Loznice, gde posluje Topionica olova, napomenula je ona i naglasila da će čišćenje, odnosno remedijacija zemljišta, biti završena u dve faze do sredine sledeće godine, da se redovno kontroliše zagađenost vazduha u Zajači, kao i da se obavlja analiza krvi dece u tom kraju.\nPrema njenim rečima, Ministarstvo smatra i da bi i lokalna samouprava Loznice trebalo da se uključi u rešavanje problema vodovodne i kanalizacione mreže u tom kraju kako bi se obezbedila čista voda za stanovništvo Zajače.\nMihajlović je istakla i da će Nacrt strategije razvoja energetike Srbije do 2025. godine biti upućen Vladi Srbije u narednih deset dana, dok se u septembru očekuje početak javne rasprave.


Predsjednica Republike Srpske posjetila opštinu Istočno Novo Sarajevo | Предсједник Републике Српске | Жељка Цвијановић\nPredsjednica Republike Srpske Željka Cvijanović I predsjedavajući Savjeta ministara Zoran Tegeltija posjetili su danas opštinu Istočno Novo Sarajevo.\nPredsjednica Republike izjavila je nakon razgovora sa rukovodstvom opštine Istočno Novo Sarajevo i obilaska objekata novog pozorišta, sportske dvorane i Trga Srbije, čija je izgradnja pri kraju, da je interes Republike Srpske jako Istočno Sarajevo i jaka Srpska.\n“Mogu da vidim uspješnu realizaciju svih kapitalnih projekata koje smo zajedno osmišljavali, lokalna zajednica i Vlada Republike Srpske, i ovo sve što se gradi, nadograđuje i izrađuje stvari su koje su utkane u političku platformu koja je počela sa realizacijom još davne 1998. godine, sa tadašnjom Vladom Milorada Dodika, uz opredjeljenje da je ovo strateški prostor Republike Srpske i da ovaj prostor moramo popuniti svim sadržajima”, istakla je predsjednica Cvijanović.\nPredsjednica Republike Srpske je navela da se ovaj prostor gradi za dobrobit ljudi koji žive na ovom prostoru, ne samo kao nagrada za istrajnost i sve ono što su prošli, nego i zbog toga što su važni za Republiku Srpsku.\n“Zbog toga što su i ljudi i ovaj prostor važni za Republiku Srpsku istrajavamo na tome da se na ovaj način izgradi ovaj prostor”, rekla je predsjednica Cvijanović i zahvalila načelniku opštine Istočno Novo Sarajevo Ljubiši Ćosiću i njegovom timu što su bili na usluzi Vladi Srpske.\nPredsjednica Srpske je dodala da Vlada Republike Srpske ne može sama osmišljavati planove za lokalne zajednice ukoliko nema aktivnosti koje dolaze sa lokala.\n“Mi smo to ovdje uvijek imali i stoga zahvalnost načelniku koji je pokazivao upornost da treba da se realizuju određeni projekti i naravno da smo izlazili u susret tome i Zoran Tegeltija dok je bio ministar finansija i ja kao predsjednik Vlade i predsjednik Dodik dok je bio i predsjednik Republike i predsjednik Vlade”, naglasila je predsjednica Cvijanović.\nPredsjednica Republike Srpske je dodala da nastavljaju i dalje da rade kao jedan tim i da se pri tome ne pravi razlika ko je na kojoj funkciji, da li je riječ o lokalnom, republičkom ili pak nivou BiH.\nPredsjednica Srpske je istakla da se radi zajedno i timski, te da se želi postići timski, zajednički rezultat.\n“Nama je u interesu razvijena i jaka Republika Srpska, a u okviru takve razvijene i jake Republike Srpske svaka naša lokalna zajednica mora da bude razvijena”, rekla je predsjednica Cvijanović.\nPredsjednica Republike Srpske je dodala da je zadovoljna što postoje odgovorni ljudi u ovoj lokalnoj zajednici koji su znali da delegiraju određene projekte, znali da ih brane i da ukažu na potrebe svojih građana, pokazujući odgovornost prema tim ljudima, kojima su se odužili na taj način.\n“Vjerujem da ćemo i u narednom periodu nastaviti da radimo zajedno kao odgovorna lokalna vlast i odgovorna republička vlast sve u interesu razvoja”, istakla je predsjednica Cvijanović.\nPredsjednica Republike je nakon obilaska pozorišta, Trga Republike Srbije i sportske dvorane istakla da je riječ o kapitalnim projektima.\n“Pozorište će sigurno izgledati toliko dobro da i mi sami nećemo vjerovati da je to tako, dvorana koja je sigurno u vrhu po kvalitetu, po izgledu i sadržajima koji će ovdje biti u Republici Srpskoj, ali vjerujem i šire i naravno trg koji je otvorio ovaj grad, nova bolnica koju smo izgradili i svi ostali kapaciteti koji se ovdje grade, rekonstrukcije škola, vrtića… Naravno da ćemo ponovo graditi zajedno još jedan vrtić jer je to potrebno našim roditeljima ovdje”, najavila je predsjednica Cvijanović.\nPredsjednica Republike Srpske je izrazila zadovoljstvo što je u okviru Nedjelje djeteta mogla da interveniše iz budžeta Predsjednika Republike i da će kao rezultat te intervencije biti izgrađen i opremljen vrtić u Petrovu, te da će dodati neophodna sredstva za vrtić na Palama, kao i da je tim sredstvima obezbijeđen inkubator za Bolnicu “Srbija” u Istočnom Sarajevu.\n“Zadovoljstvo je raditi sa Ljubišom Ćosićem, zadovoljstvo će biti nastaviti raditi i raditi sa svim našim ljudima koji su okupljeni ovdje oko ideje jakog Istočnog Sarajeva, jake Republike Srpske”, poručila je predsjednica Cvijanović.\nPredsjednica Republike Srpske Željka Cvijanović posjetila je danas i izletište Tvrdimići u opštini Istočno Novo Sarajevo.\nPredsjednica Cvijanović je, zajedno sa predsjedavajućim Savjeta ministara Zoranom Tegeltijom i rukovodstvom opštine Istočno Novo Sarajevo na čelu sa načelnikom Ljubišom Ćosićem, na Tvrdimićima obišla otvoreni amfiteatar “Beli vuk” i uređeno sportsko igralište.\n← Predsjednica Republike Srpske posjetila Bolnicu “Srbija” u Istočnom Sarajevu Predsjednica Republike Srpske prisustvovala združenoj taktičkoj vježbi sa bojevim gađanjem Vojske Republike Srbije „Sadejstvo 2020″ →


Mediji požurili da objave vijest o kontramitingu - DFC\nVi ste ovdje: Početna1 / Mediji požurili da objave vijest o kontramitingu\nMediji požurili da objave vijest o kontramitingu\nOd februara se u Crnoj Gori organizuju mirni građanski protesti organizovani prvenstveno kao reakcija na skandal koji su prouzrokovale aktivnosti biznismena Duška Kneževića, kojega crnogorske vlasti potražuju zbog utaje poreza i pranja novca. Knežević je u seriji objava na društvenim mrežama i gostovanjima u medijima za saučesništvo optužio najviše crnogorske zvaničnike. Šetnjom i manifestacijama po glavnom gradu, protestanti izražavaju nezadovoljstvo vladajućom partijom i političkom situacijom u državi, zahtjevajući smjenu iste.\nKrajem februara, na portalima in4s.net i borba.me objavljena je vijest o organizovanju kontramitinga pod nazivom „Crna Gora iznad svega“, kao vrsta odgovora vladajućih struktura na aktuelna dešavanja u državi.\nVjetar u leđa ovakvim pisanjima bila je objava na Fejsbuk stranici „100p Ponovnoj Izdaji Crne Gore“, na kojoj je najavljen ovaj događaj na sledeći način: „Veliki antifašistički i patriotski protest pod nazivom ‘Crna Gora iznad svega’ biće održan na Trgu nezavisnosti u Podgorici u nedjelju 24.marta 2019. godine sa početkom u podne“.\nObrisana Facebook stranica\nPomenuta stranica, putem koje su pozivani građani na ovaj skup, nastala je svega par sedmica prije ove objave, dok danas više i ne postoji, odnosno obrisana je.\nIz FOS Media su reagovali na pisanja ovih portala, tako što su navodnu informaciju provjerili kod nadležnih organa, to jeste kod Uprave policije Podgorice.\nPrema njihovim navodima, kontramiting nije bio prijavljen Centru za Bezbjednost Podgorice što je i potvrdila Tamara Popović, portparolka Uprave policije, riječima: „Do ovog momenta nijedan skup sa datumom održavanja 24. mart 2019. godine nije prijavljen Centru bezbjednosti Podgorica“.\nBitno je napomenuti da, prema Zakonu o javnim okupljanjima, zakonski okvir za prijavu organizovanja skupa jeste najkasnije pet dana prije dana njegovog održavanja i to organu uprave nadležnom za policijske poslove.\nUprkos činjenici da kontramiting nije bio prijavljen, veliki broj medija je pisao na ovu temu na različite načine i konotacije.\nKako je navodni kontramiting bio zakazan za 24. mart – 20 godina od NATO intervencije u SR Jugoslaviji – brojni mediji su ovu vijest tumačili kao provokaciju vladajuće partije.\nJedni su dalje prenosili kako kontramiting predstavlja vid podrške koju uživa predsjednik Milo Đukanović kod građana i da je istovremeno odgovor na građanske proteste „Odupri se – 97000“, čiji su organizatori navodni zagovarači „Velike Srbije“, dok su drugi povezivali naziv ovog skupa „Crna Gora iznad svega“ sa Hitlerovim nacističkim sloganom „Deutschland über alles“, što znači ,,Njemačka iznad svega“.\nTako je vijest o kontramitingu kružila crnogorskim i srpskim medijskim prostorom sve do Dana D, odnosno 24. marta. Uprkos činjenici da kontramitinga nije ni bilo, nijedan od ovih gorepomenutih medija se nije ispravio zbog prenošenja neprovjerenih informacija.\nSve ovo nam pokazuje kako su mediji, zavedeni senzacijonalnom informacijom u jeku građanskih protesta u Crnoj Gori, „požurili“ da objave priču oslanjajući se na objavu na Fejsbuk stranici, koju je bilo ko mogao da napravi i povežu je sa uvijek aktuelnom temom NATO intervencije. Ostaje činjenica da niko od njih, izuzev portala fosmedia.me, nije kontaktirao nadležne organe da provjeri da li je događaj zaista zakazan.\nhttps://dfcme.me/wp-content/uploads/2019/04/2-kontramiting.jpg 365 870 DFC Team https://dfcme.me/wp-content/uploads/2022/02/dfc-logo-mne-1.png DFC Team2019-04-18 09:57:222019-04-18 11:40:59Mediji požurili da objave vijest o kontramitingu


Nemačkom Kontinentalu od Srbije 56.000 eura po radniku › Made-in-Germany.rs\nNemačka kompanija Continental automotive Serbia je od države Srbije dobila gotovo 28 miliona eura podsticajne pomoći za zapošljavanje 500 radnika u fabrici za proizvodnju automobilske elektronike u Novom Sadu.\nNemački investitor tako po drugi put dobija državne subvencije za ulaganja u našoj zemlji. Prvi put pomoć je iznosila oko 9,5 miliona eura za osnivanje Centra za istraživanje ove kompanije, a sada je tri puta veća, ili 56.000 eura po radnom mestu, što je jedna od najvećih subvencija koje je Srbija dala nekoj kompaniji po radniku.\nBespovratna sredstva će kompaniji biti isplaćivana u tranšama, zaključno sa 2023. godinom, do kada Kontinental ima obavezu da zaposli najmanje 500 radnika na neodređeno vreme. Vrednost celog projekta je oko 140 miliona eura, što znači da država oko 250 posto svih troškova. Nemačka kompanija se tako svrstala u prvih četiri u Srbiji po visini državnih podsticaja za zapošljavanje, a ispred su samo Fijat, Rauh i Tigar. Fabrika u Kaću kod Novog Sada je izgrađena, a zvaničnom otvaranju je početkom marta prisustvovao i predsednik Srbije Aleksandar Vučić.\nInače, nemačka tehnološka kompanija se po prvi put našla u žiži naše javnosti 2018. godine, kada su se se zbog najavljenih državnih subvencija za zapošljavanje visokoobrazovanih stručnjaka, uglavnom inžćenjera, pobunili zaposleni u domaćem IT sektoru za koji Vlada Srbije nije planirala nikakve subvencije, navodi Nova.\nKoliko su ove subvencije opravdane svojevremeno je analizirao i Fiskalni savet, koji je zaključio da su efekti subvencionisanih investicija zanemarljivi. Njihova ocena je da se time domaće firme koje već rade dovode u krajnje nepovoljan položaj prema investitoru koji dobija od države preferencijalne uslove, i to ne samo kroz novčani podsticaj, već i kroz izgradnju proizvodnih kapaciteta, uz izdavanje u zakup po privilegovanim cenama. Za njih je posebno bilo problematično to što su uglavnom u pitanju ulaganja koja ni na koji način ne predstavljaju ozbiljno podizanje kapaciteta domaće industrije.\nPrema podacima koje je renije objavio list Danas, italijanski Fijat je do 2020. dobio ukupno oko 500 miliona eu, ili čak 150.000 eura po zaposlenom. Na drugom mestu je nemački Rauh sa 2,2 miliona eura pomoći za proširenje kapaciteta fabrike, uz obavezu zapošljavanja 30 ljudi, što znači da je po radniku dobio 78.000 eura. Kompanija Tigar Tajers koju su preuzeli Francuzi dobila je državnu pomoć od 30 miliona eura za zapošljavanje 500 radnika, tako da je subvencija po radniku iznosila 60.000 eura.\nOd MiG na 05/04/2021 / AKTUELNO / Ostavite komentar\nNemci bi da rade manje, pa i za nižu platu


Sportske.net - Poluvreme - Sve se brzo promenilo, sad smo još dalje od Evropskog prvenstva...\nDvadesetak minuta smo bili ispred Portugalaca na tabeli, na mestu koje vodi na Evropsko prventvo...\nZavršeno je prvo poluvreme na ''Rajku Mitiću'', Srbija - Ukrajina 1:1.\nU isto vreme, na utakmici Luksemburg - Portugal rezultat je 0:1 (strelac Bruno Fernandeš u 39. minutu), pa je reprezentacija Srbije sada još dalje od plasmana na EP u odnosu na period pre početka današnjih mečeva.\nDa podsetimo, Srbija treba da pobedi, Luksemburg da ne izgubi, kako bi naši ''Orlovi'' otišli na Evropsko prvenstvo.\nSrbija je rano uspela da povede u duelu sa Ukrajincima.\nRadonjić je na desnoj strani uspeo da izigra svog čuvara, prosledio loptu do Tadića, koji šutira, lopta pogađa u ruku Matvijenka i arbitar je pokazao na belu tačku.\nTadić je siguran realizator i Srbija je povela sa 1:0.\nIpak, potom sledi period konkretnije igre gostiju.\nU 19. minutu Ukrajinci prete preko Jarmolenka, koji iskosa sa desne strane gađa bliži ugao, ali Rajković je siguran.\nMnogo veća opasnost za ''Orlove'' u 23. minutu, kada je Jaremčuk izbio oči u oči sa Rajkovićem, pokušao je da obiđe našeg golmana, koji mu se baca u noge, lopta se odbija do Jarmolenka koji pogađa desnu stativu nebranjenog gola.\nPet minuta kasnije odličan šut Adema Ljajića sa preko dvadeset metara, ali lopta je zamalo prohujala pored desne stative.\nNažalost, u 32. minutu Ukrajina uspeva da izjednači. Posle neuspešnih pokušaja naših defanzivaca da izbiju loptu daleko od našeg kaznenog prostora, lopta stiže na desnu stranu odakle Cigankov odlično centrira, a naši štoperi ne uspevaju da nadskoče Jaremčuka, koji udarcem glavom pogađa desni ugao gola golmana Rajkovića - 1:1.\nFudbal je jedna od naj jednostavnijih i naj lakših igara sa loptom . Problem su treneri od tako lepe i zanimljive igre su napravili haos.U fudbalu postoji pravilo da se tim sastavlja po šemi mesta u fudbalskog tima a ne po kojekavim imenima. Pa prema tome tim mora da ima osnovu golman, centar half i centar for a ostala mesta u timu desni i levi bek,desni i levi half,desno i levo krilo i desna i leva polutka popunjavati sa igračima koji igraju u svojim timovima na pomemutim mestima i prema naj boljoj formi.Jednostavno zar ne!\nNajjednostavnijih i najlakših\nŠuplje li odbrane, ovo skoro nisam video.\n"Duva" gore nego u Budvi pre par dana... Jermchuk pored tri nasa igraca daje gol... sta reci vise... neozbiljno jako... .\nOdlicna reakcija milenkovica kod gola,umesto golmanu da vrati on se pogubio,a maksimovic zaplivao u prazno\nProlazimo kao drugi u grupi!\nSvaki prijem radonjica je 50:50 da oni dobiju priliku za kontranapad


Vrednost građevinskih radova izvedenih u Srbiji u trećem kvartalu ove godine opala je u odnosu na isti period 2019. godine u tekućim cenama za 18,9 odsto, a u stalnim cenama za 17,2 odsto, objavio je danas Republički zavod za statistiku.\nPosmatrano prema regionima, u Beogradu je vrednost izvedenih radova u stalnim cenama u trećem tromesečju povećana za 2,8 odsto, dok je u ostalim regionima Srbije opala, navedeno je u saopštenju.\nKako je precizirano, u Šumadiji i zapadnoj Srbiji pad je bio 6,3 odsto, u Vojvodini 22,1 odsto, a u južnoj i istočnoj Srbiji 47,1 procenat.\nOd ukupne vrednosti građevinskih radova, 95,8 odsto je izvedeno na teritoriji Srbije, a preostalih 4,2 odsto na gradilištima u inostranstvu.\nUkupna vrednost radova izvođača iz Srbije, za radove koji su izvođeni na teritoriji Srbije i inostranstva, bila je manja u tekućim cenama za 17,6 odsto nego u trećem tromesečju lane, dok u stalnim cenama taj pad iznosi 15,8 odsto, navedeno je u saopštenju.


Naučno tehnološki park Čačak, u saradnji sa Gradom Čačkom, uz podršku Kabineta ministra za inovacije i tehnološki razvoj ove godine organizuje hakaton pod nazivom OBoost. Takmičenje će trajati dva dana, sa početkom, u subotu, 6. novembra 2021. godine.\nTema ovogodišnjeg hakatona nosi naziv “Inovativnim rešenjima do unapređenja Ovčar Banje”.\nTimovi će imati priliku da kroz ova dva dana kreativnim rešenjima, uspostavljanjem zajedničkih ciljeva i podršku mentora razvijaju svoju ideju i dođu do solucije koja kasnije može biti implementirana upravo u ovčarsko-kablarski predeo.\nGlavni cilj događaja jeste predstavljanje i odgovaranje na izazove današnjice, kao i rešavanje konkretnih problema u oblasti digitalizacije, kroz povezivanje sa prirodnim dobrima naše zemlje. Pored toga, rešavanjem problema i projektovanjem rešenja ostvaruje se mogućnost prevođenja tih rešenja u održive projekte, održive startape i biznise.\nPravo na takmičenje imaju svi zainteresovani, sa donjom starosnom granicom od 15 godina, i mogu se prijaviti već sačinjeni timovi ili pojedinci. Prijava kandidata počinje 18.10.2021. godine, popunjavanjem prijavnog formulara.\nU toku održavanja hakatona, timovi će imati priliku da sarađuju sa mentorima iz stručnih oblasti, i na taj način unaprede svoja znanja i veštine, i steknu novo iskustvo! Na kraju Hakatona, komisija će ocenjivati izlaganje i ideju, a gradiranjem tih ocena će se proglasiti pobednik. Prva tri mesta će biti nagrađena vrednim nagradama.\nIdeja je da mladi budu upoznati i povezani sa trendom koji zahvata ceo svet, ali i da budu uključeni u inovacionu zajednicu koja postavlja temelje tih trendova, daje rešenja i nudi mogućnosti da, pre svega, naša zemlja bude jedna od vodećih u oblasti turizma, digitalizacije i očuvanja prirodnih dobara.


Novi dvomesečni moratorijum, prema usvojenim propisima Narodne banke Srbije, ponovo omogućava svim dužnicima zastoj u otplati kredita, ali nije obavezan.\nU skladu sa Odlukom, banke su dužne da obaveštenja o ponudi novog moratorijuma objave na svojim internet adresama u naredna tri dana. Do 10. avgusta svi koji ne žele zastoj, moraju da ga odbiju telefonom, mejlom, ili lično. A oni koji to ne urade, prve rate platiće tek od 1. oktobra, pišu Večernje novosti.\nKljučni razlog za negodovanje građana o moratorijumu su uvećane rate nakon njegovog završetka, pišu Večernje novosti.\nBankari naglašavaju da se po isteku moratorijuma redovna kamata, obračunata tokom njega, ravnomerno raspoređuje na period otplate kredita, a otplata se produžava za period trajanja moratorijuma. Banke su u obavezi da u naredna tri dana na internetu prikažu reprezentativni primer kredita pre i nakon prestanka moratorijuma, do kraja perioda otplate.\nNa primeru gotovinskog kredita koji je odobren u iznosu od 1.450.000 dinara sa rokom dospeća od osam godina, s kamatnom stopom od osam i po odsto godišnje i koji se nalazi u drugoj godini otplate kredita, po isteku dvomesečnog moratorijuma otplata će biti produžena za dva meseca. Mesečne obaveze bi porasle za oko 200 dinara do kraja otplate, narednih šest godina. Mesečna rata pre moratorijuma iznosila je 20.900 dinara, a nakon njega 21.100 dinara, piše list.\nNBS: Odobren novi DVOMESEČNI MORATORIJUM na otplatu kredita\nPingback: Sve što treba da znate ako IMATE KREDIT i planirate da KORISTITE MORATORIJUM - biznis24.rs


VUČIĆ DANAS U TURSKOJ na inauguraciji Erdogana - Informer\n06:53 Politika 16\nRedžep Tajip Erdogan danas polaže zakletvu kao predsednik Turske, nakon što je pre dve nedelje ponovo izabran na taj položaj\nCeremoniji inauguracije predsednika Turske prisustvovaće oko 40 šefova stranih država i vlada, među kojima i predsednik Srbije Aleksandar Vučić.\nPosle polaganja zakletve u parlamentu, Erdogan će goste primiti u predsedničkoj palati, gde će dati prve izjave za javnost, i gde će takođe objaviti sastav svog kabineta.\nErdoganovim stupanjem na dužnost na snagu stupa i novi politički sistem u Turskoj, usvojen nakon referenduma o ustavnim amandmanima, kojim se predsedniku daje puna izvršna vlast u zemlji.\nErdogan je, kako je nedavno primetio i predsednik Vučić je, prilikom nedavne posete Ankari, najzaslužniji za "vrtoglavi uspon" saradnje Srbije i Turske.\nOn je ukazao da je Turska najveća sila na Balkanu, što je odgovor onima koji se pitaju koliki je uticaj Ankare u pitanjima od značaja za Srbiju.\nErdogan, sa svoje strane, ne krije da Srbiju doživljava kao najvažniju zemlju na Balkanu, sa kojom je trgovinska razmena u neprekidnom porastu, kao i investicije.\nAnalitičari smatraju da je Beograd ključna tačka regiona Turskoj u ekonomskoj strategiji, a Sarajevo - u političkom smislu, ali se to klatno sve više, kažu, kreće ka Beogradu.\nKako god, Erdoganova Turska utiče i na odnose u regionu, ublažavajući napetosti između prestonica Zapadnog Balkana i podstičući njihovo infrastrukturno povezivanje.\n"Specifična težina" Turske može se sagledati kroz podatak da ima oko 80 miliona stanovnika, površinu skoro kao Francuska i Britanija zajedno, i izuzetan geopoliotički položaj.\nTurska je članica NATO-a, kao i kandidat za EU, doduše višedecenijski...\nSve su to razlozi što mnogi, pre svega na Zapadu, uz zamerke na široka ovlašćenja koja Erdogan sada ima, i na to što su izbori održani u uslovima vanrednog stanja, uvedenog posle neuspelog pokušaja državnog udara, nastoje da u tim kritikama ne odu predaleko.\nTurska Srbija Redžep Erdogan Aleksandar Vučić\n18:37 Svet 3\n(FOTO/VIDEO) PRVA FOTOGRAFIJA NAPADAČA IZ UTREHTA! Troje mrtvih, 9 ranjenih u pucnjavi u tramvaju!\n18:27 Svet 2\nTURSKA UPOZORAVA HARADINAJA I NE ŠALI SE! Erdogan: Njegova karijera će se ZAVRŠITI!\nVeoma znacajan dogadjaj za Srbiju i buducu saradnju Srbije i Turske, sve pohvale i predsedniku Vucicu koga uvazavaju i cene sve politicke kolege i poslovni saradnici!\nSrbija i Turska treba da nađu zajedničku saradnju u svim oblastima naravno da Srbija i Turska treba da jačaju odnose u svim sferama.\nVelika čast za našu zemlju, predsednik Vučić je podigao ugled Srbije visoko!\nLep povod za svečanost i naravno obavezno prisustvo našeg predsednika kao znak dobre i uspešne saradnje!\nPozivom na inauguraciju, Erdogan je pokazao da ceni Vučića i Srbiju.\nErdogan gaji veliko postovanje prema predsedniku Vucicu i sve vise i rado saradjuje sa Srbijom.\nKako bi Srbija nastavila putem prosperiteta, potrebna je saradnja sa jednom tako velikom silom kao što je Turska!\nPoziv predsednika Srbije da prisustvuje svecanoj zakletvi je pokazatelj koliko je cenjen i postovan od strane predsednika Turske.\nSrbija i Turska imaju najbolje odnose ikada. Nas predsednik je cenjen od strane Turskog kolege i to je velika stvar za nasu zemlju\nUkazana nam je izuzetna čast pozivom našeg predsednika na inaguraciju predsednika Turske.\nOvo je dokaz da Turska jako postuje i ceni Srbiju...\nOvo je velika cast za nasu drzavu...\nTurska je važan strateški partner Srbiji i važno da se ulaže u Srbiju. Turska i Srbija treba da grade dobre ekonomske odnose.\nTurska i Srbija zajedno rade na zajedničkim projektima, i sada smo sigurni da će Turski energetski tok proći kroz Srbiju.\nErdoganu iskrene čestitke i uspeha u obavljanju svog Predsedničkog zadatka. Za Srbiju, veoma značajan nastavak plodne saradnje.\ntamo mu i jeste mesto


Predstavnik EU za dijalog Miroslav Lajčak u odvojenim susretima, sa predstavnikom Kosova Skenderom Hisenijem (levo) i predstavnikom Srbije Markom Đurićem (desno), Brisel (Foto: RFE)\nU Briselu je održan prvi ekspertski susret u okviru političkog dijaloga o normalizaciji odnosa između Srbije i Kosova. Susret je dogovoren tokom prošlonedeljnog razgovora predsednika Srbije Aleksandra Vučića i premijera Kosova Avdulaha Hotija.\nKako prenosi Radio Slobodna Evropa, održan je zajednički sastanak specijalnog predstavnika Evropske unije (EU) za dijalog Miroslava Lajčaka sa ekspertima u okviru političkog dijaloga Srbije i Kosova - Markom Đurićem, kao predstavnikom Srbije, i Skenderom Hisenijem, kosovskim koordinatorom za dijalog - nakon što je obavio zasebne razgovore sa svakom od delegacija.\nLajčak je na svom Tviter nalogu objavio da se sastao sa Đurićem i Hisenijem.\nSkender Hiseni je posle sastanka istakao da je reč o krajnje političkom procesu, odnosno o finalnoj fazi pregovora o normalizaciji odnosa između Kosova i Srbije, koji će voditi ka postizanju legalno-obavezujućeg sporazuma.\n"Ovo je novi trenutak. Govorim o jednom zaključenju (završetku). Ovo je ekstremno politički proces. Nema ničeg tehničkog. I jednog dana, kada se dogovore svi elementi sveobuhvatnog sporazuma, biće jasno da se radi o elementima jednog sporazuma kojem se sve ostalo podređuje", izjavio je Hiseni.\nHiseni smatra da se proces ne može odugovlačiti tako što će strane “raspravljati o odvojenim temama”.\n“Govorimo o međunarodnom pravno obavezujućem sporazumu koji će obe strane biti obavezane da da sprovedu”, istakao je Hiseni, a prenosi RFE.\nDirektor Kancelarije Vlade Srbije za Kosovo Marko Đurić je, u okviru razgovora sa predstavnicima EU u Briselu, podsetio na "21. godišnjicu stradanja srpskih žetalaca u selu Staro Gracko, kod Lipljana".\nU saopštenju Kancelarije se navodi da je Đurić zahtevao od EU da uloži napore kako bi ovaj i drugi zločini počinjeni nad civilima bili rasvetljeni, a počinioci i nalogodavci krivično procesuirani.\nKosovski premijer Hoti je nedavno na Fejsbuku napisao da "nema tehničkog dijaloga, već da se pregovara o međusobnom priznanju i normalizaciji odnosa", što je demantovano iz Kancelarije za KiM.\nPredsednik Srbije Aleksandar Vučić izjavio je za RTS da "Amerika nije napustila pregovore o Kosovu" i da očekuje još snažniji nalet SAD, prenosi Fonet.\nVučić je rekao da svi hoće da Srbija prizna nezavisnost Kosova i da su svi predstavnici međunarodne zajednice na albanskoj strani, ne računajući Rusiju i Kinu.\nPredsednik Srbije je najavio da "očekuje pritiske, ali da zna kakve su posledice i da će zaštititi zemlju, a ne sebe".\nMinistar odbrane Aleksandar Vulin sastao se sa ruskim ambasadorom Aleksadrom Bocan Harčenkom, saopšteno je iz Ministarstva odbrane.\nKako se navodi, ambasador je rekao da "Rusija s pažnjom prati nastavak dijaloga Beograda i Prištine u cilju iznalaženja dugoročnog političkog rešenja koje je u interesu i prihvatljivo za Srbiju".


O KompanijiSaopštenja za javnost\nDelhaize Srbija O kompanijiNaši brendoviShop&Go\nPovodom nasilničkog ponašanja grupe ljudi koji su tokom popodneva otuđili robu iz Tempa u Novom Sadu koji je izgoreo u požaru krajem prošle godine, kompanija Delez Srbija prosleđuje reakciju:\n„Delez Srbija sarađuje sa nadležnim organima koji vrše istragu povodom nasilničkog ponašanja grupe ljudi koji su otuđili robu iz Tempa u Novom Sadu. Roba koja se nalazila u objektu je bila obezbeđena i nakon svih istraga nadležnih organa trebalo je da bude poslata na adekvatno zbrinjavanje i uništenje. Kompanija osuđuje ovakav vid ponašanja i naglašava da je roba koja je izgorela u požaru neuslovna i nebezbedna.“.\n24. februar 2022 - Maloprodajni lanac Delez Srbija je danas, nakon uspešnog šestomesečnog pilot projekta u Kragujevcu, lansirao personalizovanu aplikaciju lojalnosti „Moj Maxi“ na nacionalnom nivou. Potpuno novo iskustvo kupovine dostupno je sada u svim Maxi, Mega Maxi, Tempo i Shop&Go prodavnicama širom Srbije. Kreiran tako da redovnim korišćenjem odgovori na personalizovane potrebe svakog kupca i ponudi mu pogodnosti koje odgovaraju njegovim navikama, ovaj jedinstveni program lojalnosti podiže iskustvo kupovine na digitalan nivo donoseći svim korisnicima raznovrsne pogodnosti i popuste.\n„Praznici su vreme kada svakom detetu treba pružiti posebnu pažnju. Zahvaljujući dugogodišnjoj podršci trgovinskog lanca Delez Srbija deca i mladi uključeni u sve naše programe dobili su priliku da se raduju poklonima i uživaju u prazničnoj sreći. Ove godine, odmah nakon buđenja dočekalo ih je veliko iznenađenje - paketići na pragu njihovog doma koje im je doneo Maxi Deda Mraz“, rekla je Vesna Mraković Jokanović, nacionalna direktorka SOS Dečija sela Srbija, ističući da je na decu i mlade bez roditeljskog staranja važno misliti tokom cele godine, a da trgovinski lanac Delez Srbija to već tradicionalno čini, petu godinu zaredom. „Zahvaljujući humanitarnoj akciji kompanije „Dobro delo za SOS Dečije selo“ koja se realizuje tokom avgusta i septembra, zajedničkim snagama obezbeđujemo bolje uslove života za decu i mlade uključene u sve naše programe“, istakla je Mraković Jokanović.\n„Važno je da mislimo jedni na druge tokom cele godine, ali vreme praznika nas sve dodatno zbližava. Tradicionalno se trudimo da novogodišnjim paketićima ulepšamo praznike onima koji im se najviše i raduju, a posebno je zadovoljstsvo svake godine obnoviti sreću susreta i darivanja sa decom i mladima iz hraniteljskih porodica o kojima brine organizacija SOS Dečija sela Srbija“, rekla je Milica Popović, menadžer korporativnih komunikacija kompanije Delez Srbija.\nUčestvovanjem na dobrotvornoj prazničnoj manifestaciji hotela Hyatt Regency Beograd, tokom koje je održan jubilarni 25. humanitarni izbor najlepše novogodišnje jelke, kompanija Delez Srbija podržala je Fondaciju Novak Đoković, a ukupan iznos donacija prikupljenih od participacije učesnika namenjen je za adaptaciju i opremanje vrtića „Naša Radost” u Boljevcu. Istovremeno, kompanija je ovog decembra nastojala da ulepša predstojeće praznike i deci iz Svratišta u Beogradu, a Maxi Deda Mraz je stigao i do udruženja Zvončica, u Institutu za zdravstvenu zaštitu majke i deteta Srbije.\nNovogodišnje aktivnosti kompanije namenjene deci podržali su i kupci ovog trgovinskog lanca. Zahvaljujući njihovim donacijama tokom humanitarne akcije „Jedan paketić - mnogo ljubavi“ koju kompanija tradiocionalno organizuje sa Crvenim krstom Beograd u Maxi supermarketima, prikupljeno je više od jedne i po tone proizvoda, od kojih su pripremljena 853 paketića za decu iz socijalno ugroženih porodica.\nE-COMMERCE ASOCIJACIJA SRBIJE DODELILA HOTSPOT AWARDS\nBeograd, 21. 12. 2021 – MAXI onlajn prodavnica dobitnik je nagrade Food & Beverage Online Store of the Year u okviru Hot Spot eCommerce Awards 2021, u organizaciji e-commerce Asocijacije Srbije.\nU okviru Hot Spot eCommerce Awards 2021, kompanije su učestvovale u izboru za 19 nagrada u okviru 3 kategorije: eComm Champions, eComm Branch, eComm Excellence. MAXI online odnela je nagradu u kategoriji eComm Branch.\nBeograd, 30. septembar 2021 – Koliko je važno da je sveže meso prošlo kontrolu kvaliteta i bezbednosti proizvoda, da trgovinski lanci obavljaju svakodnevne striktne laboratorijske analize proizvoda, vrše isporuku u najkraćem roku, poštuju dobrobiti životinja pri uzgoju, uz smanjenu upotrebu antibiotika i smanjenje emisije ugljen-dioksida? Odgovore na ova pitanja pružili su učesnici panela „Kvalitetno, sveže i u potpunosti kontrolisano sveže meso“.\nBeograd, 22 jul 2021 – Za sve one koji više vole da kupovinu obavljaju iz udobnosti svog doma, stigla je dobra vest. Zahvaljujući saradnji kompanije Delez Srbija sa najvećom onlajn platformom za naručivanje hrane i proizvoda u Srbiji - Donesi, stanovnici Beograda, Niša i Novog Sada sada imaju mogućnost da namirnice iz Maxi supermarketa poruče i putem Donesi aplikacije.\nStara Pazova, 4. jun 2021 – Strateški fokusirana na potencijal domaće poljoprivredne proizvodnje, u saradnji sa Ministarstvom poljoprivrede, šumarstva i vodoprivrede i Privrednom komorom Srbije, kompanija Delez Srbija dodatno će pružiti snažnu podršku lokalnim proizvođačima voća i povrća. Sa ciljem da se dugoročno podigne nivo kvaliteta domaćih proizvoda i lokalne dostupnosti odabranih kultura i kako bi one bile dostupne kupcima u Maxi, Mega Maxi, Tempo i Shop&Go prodavnicama u što dužem vremenskom intervalu tokom godine organizovana je edukativna radionica i sastanak sa dobavljačima iz cele Srbije.\nKOMPANIJA DELEZ SRBIJA DOBITNIK STATUSA NAVIŠEG STANDARDA POSLOVANJA U MEĐUNARODNOM LANCU SNABDEVANJA\nBeograd, 12. maj 2021 – Kompanija Delez Srbija prvi je maloprodajni lanac u Srbiji sa statusom ovlašćenog privrednog subjekta (eng. AEO – Authorised Economic Operater), koji predstavlja najviši standard poslovanja u međunarodnom lancu snabdevanja.\nIspunjavanjem definisanih kriterijuma i uslova, kompanija Delez Srbija u okviru ovog statusa dobila je oba odobrenja – AEO za carinska pojednostavljenja i AEO za sigurnost i bezbednost.\n„Sa ciljem da obezbedimo siguran i kvalitetan lanac snabdevanja kontinuirano primenjujemo najviše principe i standarde međunarodne trgovine. Veoma smo ponosni što su prepoznati naši napori u ovoj oblasti i što smo uspešnim ispunjavanjem svih definisanih kriterijuma dobili potvrdu da smo pouzdan partner koji prati najviše standarde poslovanja”, rekao je Nemanja Ivković, direktor lanca snabdevanja kompanije Delez Srbija.\nBeograd, 12. maj 2021 ̶ Studija o makroekonomskom i socijalnom uticaju poslovanja kompanije Delez Srbija na privredu zemlje pokazuje snažnu vezu između maloprodajnih lanaca i privrede države, a realizovali su je profesori sa Ekonomskog fakulteta u Beogradu dr Saša Ranđelović i dr Dragan Lončar. Rezultati studije bili su tema online panela koji je osvetlio i mnoga socio-ekonomska pitanja i ukazao na značaj saradnje svih činilaca privrednog razvoja.\nDODELJENA TRADICIONALNA PRIZNANJA „MOJ IZBOR 2021“\n29. april 2021 - Privatna robna marka Premia dobila je najviše glasova potrošača i postala nosilac priznanja “Moj izbor 2021” koje se dodeljuje 11 godina zaredom. Nagrada je dodeljena u kategoriji “Privatne robne marke”.\n“Ponosni smo na činjenicu da je PREMIA ponovo opravdala poverenje kupaca, što predstavlja potvrdu da je ovaj brend sve snažniji na našem tržištu. Kontinuirano radimo na unapređenju proizvoda koji se nalaze pod našom robnom markom i zajedno sa našim dobavljačima vodimo računa da poboljšavamo recepture sa ciljem da kupcima uvek ponudimo proizvod koji ima najbolji odnos cene i kvaliteta” istakla je Tanja Perović Al Hamashi, rukovodilac private robne marke u kompaniji Delez Srbija.


Generalni sekretar Turbjorn Jagland\nPrema njegovim riječima, neuplaćivanje doprinosa u protekle dvije godine daje osnove za sankcije Rusiji. Komitet ministara Savjeta Evrope mogao bi da obustavi članstvo Rusije u radu Parlamentarne skupštine Savjeta Evrope i u samom Komitetu.\nU junu 2019. godine isteći će dvije godine od posljednje uplate Rusije u budžet Savjeta Evrope, rekao je Jagland.\nPredstavnicima Rusije je 2014. godine oduzet niz ovlašćenja u Parlamentarnoj skupštini Savjeta Evrope zbog stava o Krimu. Moskva je saopštila da ne može da radi u takvim uslovima, obustavila je učešće na sjednicama, a od 2016. godine ne šalje dokumente za akreditovanje članova svoje delegacije.\nSavjet Evropske unije žali zbog protivzakonito održanog referenduma!


Radnički kampovi - CONTAINEX (RS)\nProstorna rešenja za svaku namenu\nPrivremeno ili trajno korišćenje\nStart Oblasti primene Radnički kampovi\nKancelarijske prostorije i prostorije za boravak\nDokazani način izrade panela firme CONTAINEX čini naše module fleksibilnim. Na taj način omogućeno je individualno pozicioniranje vrata i prozora. Pored toga, promena lokacije kompletnog kontejnerskog sistema može da se izvede bez problema pomoću našeg sistema panela.\nRobustan način izrade\nU proizvodnji naših kontejnera koriste se isključivo visokokvalitetni materijali, što ih čini posebno izdržljivim i otpornim.\nPrijatna klima u prostorijama\nIzbor izolacionih varijanti i materijala po želji osigurava optimalnu izolaciju i prijatnu klimu u prostorijama za boravak i spavanje.\nČista sanitarna rešenja\nNaši obučeni montažni timovi na licu mesta osiguravaju brzu i bezbrižnu montažu Vaših kontejnera.\nOstale oblasti primene


Brend: SISECAM SODA LUKOVAC\nSoda bikarbona je efikasan, brzo delujući antacid, sredstvo koje neutrališe višak želudačne kiseline. Kao slabo alkalna supstanca, umanjuje kiselost želuca, normalizujući njegov pH i samim tim dovodi do smanjenja simptoma gorušice. Pojačana kiselost želudačnog sadržaja je često uzrokovana konzumiran..\nBrend: ORGONA SUPER FOOD\nSoda bikarbona bez aluminijuma .Zbog snažnog alkalnog delovanja, koristi se kao prirodni regulator kiselosti. Tradicionalno se koristi kao svestrano sredstvo za čišćenje u domaćinstvu kao i za negu grube kože tela i prirodno izbeljivanje zuba.Koristi se i oralno za rešavanje problema sa žgaravicom t..\nBrend: UFAR D.O.O.\nTEN HERBS TBLETE\nOvaj dijetetski dodatak ishrani sadrži mešavinu deset lekovitih biljaka koje pospešuju fiziološku funkciju i čišćenje debelog creva, posebno u slučajevima konstipacije (zatvora), nadimanja i lošeg varenja. Ten herbs tablete: - olakšavaju varenje - ubrzavaju pražnjenje - otklanjaju nadimanje - ne i..\nPrikazuje se 13 do 18 od 18 (2 strana)


Žarko Kovačević frontmen grupe S.A.R.S: Smeše nam se kilometri u kombiju! (VIDEO) - Muzika - Region - Vesti - Svet Plus\n10:32 20. MAJ 2018.\nBend S.A.R.S je osnovan marta 2006. godine u Beogradu. Svi članovi benda potiču iz različitih muzičkih miljea i interesovanja. U fuziji muzičkih pravaca i ideja iz kojih su potekli nastaje jedinstveni zvuk i stil benda. Godine 2008. grupa je dobila nagradu za muzičko otkriće godine od TV Metropolisa i osvojila je dve nagrade po izboru publike u glasanju koje je organizovao internet magazin Popboks za najbolji debitantski bend i najbolji singl u 2008. godini. Evo šta nam je Žarko Kovačević između ostalog, otkrio za naredni period:\n1. Koliko je za vas bilo iznenađenje, da od jednog neverovatnog Youtube hita, kakav je bio „Buđav lebac“ dođete do ovakve karijere?\nNije bilo iznenađenje jer znamo koliko smo truda i rada uložili u S.A.R.S., ali da smo očekivali da će nam se sve ovo izdešavati i gde ćemo biti nakon deset godina, to sigurno nismo.\n2. Po vašem mišljenju, koliko je kod nas za uspeh potrebno sreće, a koliko zavisi od rada?\nSreća ume da igra veliku ulogu, ali bez rada takav uspeh koji se zasniva samo na pukoj sreći nije dugog daha.\n3. Da li vam je „draže“ kada ljudi dobro odreaguju na ljubavne pesme ili na one sa malo ozbiljnijim temama?\nPodjednako mi je drago, sve dok dobro reaguju. :) Prirodno je da publika bolje prihvata pesme sa ljubavnom tematikom, zato je veliki uspeh napraviti pesmu koja nosi u sebi neku vrstu revolta i koja uspe da zaživi među ljudima.\n4. Koliko se razlikuje vaša publika u Srbiji, od one van? Da li publika u Srbiji bolje prihvata vaš rad?\nNe mogu da napravim generalizaciju na nivou države, jer postoje razlika između publike i u različitim gradovima u Srbiji, pa čak i od koncerta do koncerta u istom gradu. Generalno imamo sreće da imamo odličan odnos sa publikom gde god da odemo.\n5. Planovi za skoriju budućnost, nova pesma, koncerti, gostovanja...?\nUpravo smo snimili novu pesmu pod nazivom “Teško je”, čiju premijeru možete uskoro da očekujete. To je prva pesma koju smo uživo snimili u studiju i takođe smo to zabeležili kamerama, pa ćemo zajedno sa premijerom pesme objaviti i video spot za nju. Što se tiče koncerata, raspored u narednom periodu je gust kao i obično, tako da nam se smeše kilometri i kilometri u kombiju.\n6. Najavljen je „Arhangel Fest“ u Grockoj 25. i 26. maja, gde i vi nastupate, šta publika može da očekuje?\nNa svakom nastupu dajemo sve od sebe da napravimo što bolju energiju i nastup na Arhangel Festu neće biti izuzetak! Publika će imati priliku da čuje presek dosadašnje karijere kao i dva najnovija singla “Živim na Balkanu” i “Ljubav umire”, kao i još neobjavljeni singl “Teško je”.\n7. I na kraju za one koji još uvek ne znaju, zašto baš S.A.R.S (Sveže amputirana ruka Satrianija)? Ko je bio zadužen za naziv grupe?\nKo još ne zna, nije mnogo propustio... :)\nNaziv benda je rezultat jedne sumanute priče u kojoj smo polemisali o amputiranju ruke Džoa Satriania, i prišivanju te iste ruke našem gitaristi... i ta pijana priča je na kraju dovela do toga da se zovemo tako kako se zovemo.\nSARSintervjuZarko KovacevicArhangel Festmuzika


Srpsko izdanje 'Plejboja' i posle promene izdavača u velikim je problemima. Novi broj poznatog časopisa neće se pojaviti na kioscima 1. novembra, kako bi to trebalo, već oko 20. Devojke koja će se pojaviti na naslovnoj strani i duplerici još nisu izabrane. To nije ni čudno, budući da je redakcija 'Plejboja' prazna, a u kancelarijama sedi samo jedan čovek, Perica Gunjić, novi glavni i odgovornog urednik srpskog 'Plejboja'.\nOčekuje se da će novi tim novinara biti okupljen do 1. novembra, za kada je predviđeno da se javnosti predstavi Perica Gunjić i nova ekipa 'Plejboja'. Zanimljivo je da su izdavači do prošlog petka ubrzano pregovarali sa nekoliko kandidata za glavnog urednika, a Miroslav Lazanski, vojni komentator, kako se priča, već je bio 'viđen' na toj poziciji. Međutim, kako saznajemo, pregovori sa Lazanskim su propali zbog nesklada oko cifre koju je on tražio i onoga što su izdavači bili spremni da mu ponude. Na kraju, Lazanski i ljudi iz 'Plejboja' su se rukovali i zahvalili jedni drugima na saradnji.\nAli, novi izdavač, firma 'Atika medija' moraće prvo da reši probleme vezane za visoke troškove (pretpostavlja se da štampanje jednog broja košta oko 45.000 evra), kao i da se oslobodi 'repova' - skandala koji su pratili srpsko izdanje 'Plejboja'.\nDa podsetimo, prvi skandal vezan je za dvojnicu Goge Sekulić. Pevačica je tužila Artura Demeka, prvog urednika 'Plejboja', kao i izdavača 'Evropapres' i na sudu dobila odštetu od milion dinara. Ubrzo nakon toga, Demek je smenjen, a na njegovo mesto je došla Duška Jovanić. Međutim, propusti su se nastavili. Ispostavilo se da su 'zečice' Zlata Petković i Noela Vajzović ranije snimale porno-filmove, što je strogo zabranjeno zakonom licence.\nIako se priča da je 'Evropapres', zbog niza propusta, izgubila licencu, Jovica Trajković, direktor ove firme, to je demantovao.\n- Želim da naglasim da nema govora o nekakvom gubljenju licence. Istina je da smo licencu ustupili firmi 'Atika medija', naravno, u dogovoru sa Amerikancima koji su vlasnici licence. Sa ljudima iz 'Atike' imamo fenomenalnu saradnju, i njima smo ustupili sve naše kontakte i i dalje im stojimo na raspolaganju - tvrdi Jovica Trajković.\nIako se uveliko priča da zbog velikih troškova 'Plejboj' ima i velike dugove za koje, navodno, ljudi iz 'Atike' nisu ranije znali, Trajković navodi da će sve što nije sporno biti isplaćeno. Obaveze 'Evropapresa' prestaju zaključno sa oktobarskim brojem srpskog 'Plejboja'.


Profesor Perović: Srbi u Crnoj Gori nisu ugroženi, ali Crnogorci u Srbiji jesu\nIzvor: 011vodič.com, 05.Jun.2020, 08:42\nSrbi u Crnoj Gori nisu ugroženi, ali Crnogorci u Srbiji jesu — izloženi su zastrašivanju i samo je jedan korak do represivnih mera, poručuje dr Milenko Perović, profesor Univerziteta u Novom Sadu, u intervjuu za Radio Crne Gore, koji mu je ustupio prostor za niz optužbi izrečenih na račun Srbije, s ciljem aboliranja crnogorskih vlasti.\n„Položaj Crnogoraca danas u Srbiji je izuzetno loš i izloženi su izrazitoj netrpeljivosti i netoleranciji“, tvrdi Perović, koji je >> Pročitaj celu vest na sajtu 011vodič.com << predsednik Saveta za saradnju sa iseljenicima.\nPerović tvrdi da Crnogorci u Srbiji danas doživljavaju „talase mržnje koje su svojevremeno doživljavali Hrvati, Slovenci, Albanci, Bošnjaci“.\n„U poslednje vreme posebno od pripreme Zakona o slobodi veroispovesti ta netrpeljivost je doživela krešendo“, naveo je Perović.\nKao ilustraciju tome on je pomenuo izjave srpskog ministra spoljnih poslova Ivice Dačića, koje je kvalifikovao kao „fašističke pretnje“, kojima, kako je rekao, pokušava ne samo da zaplaši Crnogorce u Srbiji, već da najavi da bi im se „možda još ko zna šta moglo desiti“.\n„Od tih pretnji i zastrašivanja, do preduzimanja konkretnih represivnih mera samo je jedan korak. Mi ne treba da živimo u iluziji da se od zastrašivanja neće napraviti taj korak dalje“, naveo je Perović.\nOvaj profesor Univerziteta u Novom Sadu tvrdi i da nema sumnje da je bezbednost Crnogoraca u Srbiji ugrožena.\n„Konstatacije da su ugrožena prava Srba u Crnoj Gori apsolutna su laž i to najbolje pokazuju brojevi“, kazao je Perović.\n„Na popisu stanovništva 1991. godine Srba je u Crnoj Gori bilo devet odsto, na poslednjem popisu ih je bilo skoro 29 odsto. Sa druge strane, Crnogoraca je u Srbiji bilo preko 160.000, a danas ih je oko 38.000. Cifre same po sebi govore“, rekao je Perović.\n„Izgleda da su Crnogorci došli na red kao objekat mržnje u Srbiji“, kaže Perović i dodaje da su Crnogorci to bili i u referendumskom procesu, što je, kako tvrdi, osetio na vlastitoj koži.\nGovoreći o odnosima Srbije i Crne Gore, Perović kaže da oni nikada nisu bili lošiji.\nOn smatra da zvanični Beograd, koliko god tvrdio da se ne meša u unutrašnja pitanja u Crnoj Gori, to permanentno radi, i to na, kako kaže, „veoma naivan način“.\n„Iz Vlade Srbije i kabineta predsednika stižu najneshvatljivija saopštenja u kojima se pokazuje ta permanentna potreba da se Beograd hegemonistički odnosi prema Podgorici. Vladajuća politička klasa u Srbiji je duboko uverena da je nezavisna Crna Gora provizorij koji je privremenog karaktera i da Beograd ima dužnost da radi protiv Crne Gore i da je to nešto normalno. Oni dakle pokušavaju da završe normalizaciju neprijateljskog rada prema jednoj suverenoj državi, što je u potpunosti neprihvatljivo“, kaže Perović.\nPrema profesoru Peroviću, Srpska pravoslavna crkva u Crnoj Gori se „ponaša okupatorski“.\n„Što ona objektivno i jeste. Ja se nadam da će država Crna Gora imati snage da odoli tom pritisku kojem je izložena i da će Srpsku pravoslavnu crkvu staviti na ono mesto koje joj pripada, a to je da bude samo jedna od verskih zajednica, ni manje ni više od toga“, naveo je Perović.\nOvaj profesor Univerziteta u Novom Sadu tvrdi da je Srbija prežalila Kosovo, ali Crnu Goru „ne može nikako“.\nThe post Profesor Perović: Srbi u Crnoj Gori nisu ugroženi, ali Crnogorci u Srbiji jesu appeared first on 011vodic.


SVETSKI POZNAT EGIPATSKI ORKESTAR NASTUPA U UŽICU - UžiceMedia\nNaslovna Kultura SVETSKI POZNAT EGIPATSKI ORKESTAR NASTUPA U UŽICU\n„Al Nour Wal Amal“ jedinstveni egipatski orkestar muzičara sa oštećenim vidom biće u poseti Srbiji u periodu od 18. do 25. septembra. U Užicu nastupaju 19. septembra u Narodnom pozorištu.\nOrkestar sastavljen od slepih žena muzičara koje izvode zapadne klasične i orijentalne kompozicije svira na sve četiri sekcije instrumenata: žičanim, duvačkim, limenim i udaraljkama, i to bez čitanja muzičkih nota Brajevom azbukom i zavisnosti od palice maestra. „Veoma smo srećni što će orkestar nastupiti u „četiri ugla Srbije“ tj. u Užicu, Kragujevcu, Novom Sadu i Beogradu“, istakao je Ambasador Egipta u Srbiji Amr Alguvejli, izrazivši najdublju zahvalnost gradonačelnicima Beograda, Užica i Kragujevca, Pokrajinskom sekretarijatu za kulturu Vojvodine, kao i Gradskom sekretarijatu za kulturu grada Beograda, za ulaganje resursa u realizaciju ove izuzetne kulturne aktivnosti.\nNastupi su otvoreni za širu publiku, a raspored je sledeći: 19. septembra u 19 časova u Užicu (Narodno pozorište Užice), 21. septembra u 20 časova u Kragujevcu (Hala srednje škole), 24. septembra u 19 časova u Novom Sadu (Studio M). Pokrovitelji nastupa u Beogradu, koji će se održati 23.septembra u 19 časova, su Fondacija Karić, Kolarčeva zadužbina, Beogradska filharmonija i Wayout agencija.\n„Predstojeća poseta predstavlja jedinstvenu priliku za pokazivanje izvanrednih talenata i hvale vredne posvećenosti koja doprinosi daljem zbližavanju srpskog i egipatskog naroda“, rekao je Alguvejli.\nOrkestar „Al Nour Wal Amal“ već je predstavljen u Srbiji, na otvaranju izložbe „Ljudi sa invaliditetom koji su promenili svet“, održane 4. jula 2019, u katoličkoj katedrali u Novom Sadu, čijem su otvaranju prisustvovali Maja Gojković, predsednica Skupštine Republike Srbije i ministar za rad, zapošljavanje, socijalna i boračka pitanja, Zoran Đorđević.\nPrethodni tekstZA UŽIČKU ORTOPEDIJU DONACIJA Sirogojno company\nSledeći tekstDR DANICA GRUJIČIĆ GOVORI NA UŽIČKOM GRADSKOM TRGU\nPROJEKAT NeoLIFE Realizovaće više partnera iz Srbije i Bosne i Hercegovine


Predstavljen nacrt Izveštaja „Prevarne imovinske transakcije na Kosovu i Metohiji“ | Partneri Srbija\nHome › PROJEKTI › BPP za izbegle i reseljene › Predstavljen nacrt Izveštaja „Prevarne imovinske transakcije na Kosovu i Metohiji“\nPredstavljen nacrt Izveštaja „Prevarne imovinske transakcije na Kosovu i Metohiji“\nBy Partneri • 30. јун 2017.\nProjekat Evropske unije „Zaštita i unapređenje imovinskih prava raseljenih lica, izbeglicai povratnika na osnovu sporazuma o readmisiji“, čiji je korisnik Kancelarija za Kosovo i Metohiju, organizovao je u petak, 30. juna 2017. godine, prezentaciju nacrta Izveštaja „Prevarne imovinske transakcije na Kosovu i Metohiji“ i panel diskusiju na temu uticaja prevarnih transakcija na interno raseljena lica sa Kosova i Metohije.\nAutor Izveštaja o prevarnim imovinskim transakcijama, nezavisni ekspert za društvena pitanja Meri Volš, predstavila je nalaze Izveštaja, glavne institucionalne prepreke za rešavanje slučajeva i preporuke koje se uglavnom odnose na povećanje kapaciteta za primenu međunarodnih standarda na otvorene slučajeve.\nU uvodnom obraćanju okupljenima, pomoćnik direktora Kancelarije za Kosovo i Metohiju Zoran Bojović istakao je da je projekat besplatne pravne pomoći gotovo jedini instrument koji omogućava interno raseljenim licima sa Kosova i Metohije, koji su žrtve prevarnih transakcija, da zaštite svoja prava.\nRukovodilac grupe za pravosuđe KKiM Igor Popović rekao je da i nakon 18 godina od okončanja sukoba zaštita imovinskih prava predstavlja veliki izazov i istakao da ovaj Izveštaj predstavlja objedinjeni uvid u stvarno stanje problema u ostvarivanju imovinskih i drugih prava interno raseljenih lica na Kosovu i Metohiji.\nPravni savetnici na projektu Jasmina Županjac, Vasilije Arsić i Žarko Gajić predstavili su slučajeve sa kojima se svakodnevno sreću na terenu, zastupajući IRL pred sudovima. Svi panelisti i predstavnici relevantnih institucija koji su se uključili u diskusiju složili su se da je uključivanje međunarodne zajednice u pitanja zaštite imovinskih prava IRL od izuzetnog značaja, kao i važnost kontinuirane dostupnosti besplatne pravne pomoći koja se pruža IRL realizacijom ovakvih projekata u cilju rešavanja mnogobrojnih otvorenih slučajeva.\nIzveštaj o prevarnim transakcijama je drugi u nizu izveštaja koje projekat besplatne pravne pomoći prezentuje u cilju boljeg i sistematičnijeg sagledavanja celokupnog procesa zaštite imovinskih prava interno raseljenih lica, izbeglica i povratnika po readmisiji. Ovaj skup je, kao i prethodni, okupio predstavnike UNHCR-a, Danskog saveta za izbeglice, Sveti spas, Božur i korisnika projekta KKiM.\nProjekat „Promocija i zaštita imovinskih prava interno raseljenih lica, izbeglica i povratnika po sporazumima o readmisiji“ predstavlja nastavak niza projekata pružanja besplatne pravne pomoći čiji je korisnik Kancelarija za Kosovo i Metohiju, a koji su finansirani iz IPA programa Evropske unije od 2008. godine. Korisnici projekta su interno raseljena lica, izbeglice i povratnici iz EU, na osnovu odredbi sporazuma o readmisiji između EU i Srbije. Projekat promoviše i štiti njihova imovinska prava pružanjem informacija, pravnih saveta i druge stručne pomoći, uključujući i zastupanje pred sudovima. Pravni zastupnici pružaju usluge u saradnji sa obučenim pripravnicima i pravnim savetnicima. Rad advokata, advokatskih pripravnika i savetnika koordinira projekat, a sve aktivnosti finansiraju EU i Vlada Republike Srbije. Projekat realizuje konzorcijum koji predvodi Evropska konsalting grupa. Ukupna vrednost projekta, koji traje dve godine, je 3.651.630 evra.\nCategorised in: BPP za izbegle i reseljene, Izdvajamo, Vladavina prava\n« Podrška primeni medijacije u sudovima i advokaturi u Srbiji


RTS :: Janković: Nema opuštanja, samo rigorozne mere održavaju brojeve niskim\nKoronavirus u Srbiji Janković: Nema opuštanja, samo rigorozne mere održavaju brojeve niskim\nutorak, 01. sep 2020, 11:17 -> 12:55\nJanković: Nema opuštanja, samo rigorozne mere održavaju brojeve niskim\nPolazak dece u školu prelomni je trenutak za epidemiološku situaciju. Dosadašnji dobri pokazatelji mogu brzo da se promene ako se ne poštuju mere i preporuke. Imunolog dr Srđa Janković kaže za RTS da ne sme biti opuštanja i da samo rigorozno sprovođenje svih mera koje su na snazi može da održi brojeve prihvatljivo niskim.\nGostujući u Jutarnjem programu, imunolog Srđa Janković kaže da je važan momenat da je u ponedeljak bio samo 41 novozaraženi, od toga sedam u Beogradu, ali smo i u maju i bez polaska u školu imali povoljnu situaciju koja je neočekivano prešla u novi porast broja obolelih.\nDoktor Janković poručuje da nema opuštanja. Dodaje da to što brojevi sada padaju jeste dobro, ali samo rigorozno sprovođenje svih mera koje su na snazi može da održi brojeve prihvatljivo niskim.\nU ponedeljak je održana vanredna sednica Kriznog štaba, posle koje su upućena pisma svim gradonačelnicima i predsednicima opština u kojima ih podseća da su dužni da obezbede poštovanje svih epidemioloških mera na svojoj teritoriji.\n"Sankcije i kazne uvek su nešto što je nepopularno i ja bih veleo da nikad ne budu potrebne ali svedoci smo da se ne poštuju svuda mere. Velika većina građana savesno poštuje mere. Međutim, nikada to nije univerzalno, postoje primeri kršenja", poručuje Janković.\nPrema njegovim rečima, društvo mora na neki način da se brani od toga.\nSuština u školama distanca i maske\n"Suština su distanca i maske. Sada su deca razmaknuta u učionicama, razredi su podeljeni da bude manje dece u učionici i da sede po jedan u klupi. Maska mora da se nosi izuzev tokom časa kada je dete na svom mestu i kada ne dolazi do približavanja drugoj deci i kada dete ne odgovara, odnosno ne govori glasno, peva i slično", objašnjava doktor Srđa Janković.\n"Ne postoje zakonski uslovi da deca koja dolaze iz inostranstva krenu u školu za desetak dana, ali roditelji koji tako učine dobro će učiniti. Svima je ostavljena mogućnost da deca pohađaju onlajn-nastavu ako se roditelj ne oseća bezbedno da pusti dete u školu", poručuje Janković.\nAko se virus pojavi u školi, treba sprovesti sve ono što bismo i inače radili u kolektivu, od mera dezinfekcije, otkrivanja kontakata, izolacije i samoizolacije.\nSlavlja su ljudska potreba ali se mora ustupiti mesto zaštiti zdravlja\n"Slavlja su ljudska potreba, ali potreba koja mora ustupiti mesto potrebi zaštite zdravlja. Ako dozvolimo okupljanja više od 30 osoba, ukoliko dozvolimo da jedan deo populacije shvati kao da epidemije nema, a s druge strane uradimo sve kako treba, opet može doći do porasta zaraženih", kaže Janković.\n"Teško je reći bakama i dekama i unucima da ne dolaze u kontakt. Ako se u nekoj školi pojavi kovid, jasno je da će deca iz te škole u perodu inkubacije biti u samoizolaciji. Moramo da balansiramo, da omogućimo život, ali da to činimo sa minimalnim rizikom", poručuje imunolog Srđa Janković.


Vladimir Rebić posetio poveđene Poljake u saobraćajki na putu Subotica – Novi Sad – Balkanekspresrb.rs\nVladimir Rebić posetio poveđene Poljake u saobraćajki na putu Subotica – Novi Sad\nDirektor policije Vladimir Rebić obišao je danas u opštoj bolnici u Vrbasu putnike koji su povređeni u saobraćajnoj nezgodi koja se dogodila na putu Subotica – Novi Sad jutros oko 9.40 sati u Feketiću kod Malog Iđoša. Tada je autobus, poljskih registarskih oznaka, koji je prevozio i decu, sleteo sa puta i prevrnuo se.\nRebić je ukazao da je Ministarstvo unutrašnjih poslova u stalnom kontaktu sa ambasadom Poljske u Beogradu i istakao da će Republika Srbija učiniti sve da povređenim putnicima pruži najbolju moguću zdravstvenu zaštitu.\n„Pripadnici Sektora za vanredne situacije Ministarstva unutrašnjih poslova i pripadnici službi hitne pomoći na lice mesta došli su u rekordno kratkom roku, pomogli povređenima i transportovali ih do zdravstvenih ustanova“, istakao je Rebić.\nDirektor srpske policije je dodao da će i putnicima iz autobusa, koji nisu povređeni, biti pružena sva potrebna pomoć.\nObjasnivši da je autobus izgubio kontrolu i prevrnuo se, Rebić je rekao da je u saobraćajnoj nezgodi poginulo jedno lice, a da je više osoba hospitalizovano u Opštoj bolnici u Vrbasu i drugim bolnicama na području Vojvodine.\nPokrajinski sekretar za zdravstvo Zoran Gojković, koji je sa direktorom policije Rebićem obišao povređene, precizirao je da su kolima hitne pomoći prevežena 24 povređena putnika, od čega je trenutno hospitalizovano 14 pacijenata sa lakim telesnim povredama, dok su tri osobe upućene kolima hitne pomoći u Klinički centar Vojvodine.(Press MUP)♦\nTagssaobraćajka Vladimir Rebić\nBrnabićeva i Dačić na Samitu zemalja Zapadnog Balkana u Trstu